
U drugoj polovini prošloga stoljeća doselili su 
moji roditelji — tada još kao djeca — iz Češke u 
Hrvatsku i naselili se u Slavoniji. Najprije su živ- 
jeli u Bijelom Brdu kod Osijeka, a potom se pre- 
seliše u Slavonski Brod (onda još Brod na Savi) 
gdje su osnovali obitelj i podigli svoj prvi dom. S 
prvom svojom djecom govorili su još češki, ali su 
se prilično brzo stopili s domaćim stanovništvom i 
osjećali se kao Hrvati. Otac je stupio u gradsku 
službu, a majka je vodila kućanstvo i odgajala 
djecu. 

Naš prvi dom u novom zavičaju nalazio se u 
Ulici sv. Lovre koja je od »ernoga križa«, gdje je 
bilo raskršće četiriju ulica, vodila prema »malti« i 
groblju presijecajući između njih potok Glogovicu. 

Taj prvi dom bio je na početku spomenute uli- 
ce (broj 5); u njezinu lijevom susjedstvu stanovala 
je obitelj Friedel, dok je s desne strane bilo neiz- 
građeno zemljište s voćnjakom. 

Kuća je imala dvije sobe, kuhinju, smočnicu s 
drugim nusprostorijama i mali podrum u koji se 
išlo s dvorišne strane. U kuhinji se nalazilo i drve- 
no stubište kojim se uspinjalo na tavan. Izvana je 
uz kuću bilo neveliko dvorište s manjom dvorišnom 
zgradom u kojoj su živjeli djed i baka, ali ih za 
mojeg vremena već nije bilo. 

Kad sam se ja rodio, u kući nas je bilo sed- 
mero: otac i majka, dvije sestre (Terezija i Marija) 
i tri brata (Antun, Ivan i Josip). Sestre su već 
svršile pučku školu i pošle u zanat, najstariji brat 
je još polazio školu, a Ivo i ja smo bili još u pret- 
školskoj dobi. 


Uskoro se približilo vrijeme našeg školovanja 
i roditelji su odlučili preseliti se bliže k središtu 
grada i tu iznajmiti stan. I tako smo iz Ulice sv. 
Lovre prešli najprije u Pivarsku ulicu, a onda na 
ugao Ciglarskog dola i Vrtlarske ulice. Ali ni u tim 
stanovima nismo ostali dugo. Ocu je, naime, pošlo 
za rukom kupiti veće zemljište na početku Vrtlar- 
ske ulice pa je odlučio na njemu sagraditi novu 
kuću i urediti malo gospodarstvo. 

Taj plan se počeo ostvarivati kad sam ja bio 
u sedmoj godini i dobro se sjećam nekih događaja 
u vezi s gradnjom te naše kuće i svih radova u 
uređivanju cijelog zemljišta. Radilo se od proljeća 
do jeseni, a mi smo, djeca, dolazili gotovo svaki 
dan gledati kako zidari rade i kako kuća »raste«... 

Budući da je Vrtlarska ulica bila vrlo uska, cig- 
le za gradnju bile su poslagane s druge strane 
ceste, uz drvenu ogradu velike bašče kojoj je bila 
vlasnica baka Jurišićka (njezin unuk Ivica bio mi 
je poslije školski drug i prijatelj). U toj bašči bilo 
je puno voćaka. Među njima su se isticale dvije 
vrlo velike, sočne i slatke okrugljice (ovdje su ih 
zvali »lubeničarke«). I kad su radnici, zaposleni 
kod gradnje, vidjeli te kruške, bacili su od vremena 
do vremena pokoji komad cigle na njihove grane 
da ih stresu, a onda su poticali nas djecu da se 
popnemo na cigle, poredane uz ogradu, pa siđemo 
u bašču i pokupimo ono što je palo. I kad smo to 
učinili i donijeli kruške, oni su ih podijelili s nama. 
Poslije smo vidjeli da smo pogriješili. Baka Juri- 
šićka bila je vrlo dobra žena i svakom je, a osobito 
djeci, rado davala krušaka. I bilo nam je žao što 
su radnici ciglama oštećivali kruške i što smo ih mi 
poslušali i išli u vrt... 

Naša je kuća, međutim, brzo sagrađena pa smo 
uskoro preselili u nju, ali su nas i nakon toga če- 
kali još mnogi poslovi. Budući da je uz kuću bilo 
veliko zemljište, počeli smo na njemu uređivati 
već prije planirano malo gospodarstvo. Najprije 
je, uz samu kuću, dograđen natkriveni hodnik s 

pločnikom od cigala sve do uličnog ulaza pokraj 
malog vrtića pred kućom. Natkrovlje hodnika ležalo 
je na četiri velika zidana stupa s dvorišne strane, 
ai ga je s kućom vezao produljeni krov same 
uće. 

Prilično velik dvorišni prostor iskorišten je za 
gospodarske objekte. Paralelno s kućom, četiri met- 
ra daleko od nje, sagrađena je šupa, koja je služila 
i kao tesarska radionica i drvarnica, a na nju se 
nastavljala ljetna kuhinja pa malo dalje, iza ulaza 
u veliku bašču, zidani i natkriveni bunar s točkom 
i kablom. Pri kraju lijeve strane dvorišta nalazio 
se već otprije velik račvast orah iza kojega je otac 
načinio još jednu malu šupu kao spremište za raz- 
ličito oruđe, burad i druge stvari. S desne pak stra- 
ne, iza prolaza u drugo, donje dvorište, sagrađen je 
svinjac i kraj njega, malo dalje, upravom kutu, 
podignuta je nešto veća zgrada za štalu i konačno 
još jedna prostorija, spojena sa stražnjim dijelom 
kuće, gdje smo držali krumpir i drugo povrće sprem- 
ljeno za zimu. 

Takav je, eto, bio raspored objekata u prvom i 
glavnom dvorištu naše kuće, a iza njega je uređeno 
još jedno, donje dvorište (tu se, naime, teren spuš- 
tao). U njemu je na lijevoj strani sagrađen kokoši- 
njak, a na desnoj, nižoj strani prokopan je jarak 
za odvod stajskog, svinjskog i zahodskog gnoja u 
donji dio velike bašče. 

Sav ostali prostor našeg zemljišta pretvoren je 
u veliku bašču koja se u širokoj površini pružala 
od ulice do donjeg zemljišta mesara Teufela sa 
sjeverne strane, graničeći na lijevoj strani s voćnja- 
kom susjeda Gunčevića, a na desnoj strani s bašča- 
ma susjeda Horvatića i Zitterbarta. 

A sad pogledajmo kako je teklo uređivanje 
bašče. Osnovu za taj posao dao je otac koji je cijelu 
površinu vrta razdijelio na dva dijela. Kroz sredinu 
je načinio glavnu stazu i uz nju s lijeve strane 
odmah posadio lozu, a onda je u smjeru drugog 
dvorišta i ograde lijevih susjeda načinio poprečnu 

stazu pa iza nje posadio neke voćke (dunju, šljive, 
kruške i kajsije), a naprijed, uz uličnu ogradu, 
ribizle i maline. Stražnji dio bašče spuštao se u 
dolinu pa je otac na njemu ostavio travu koja nam 
je trebala za kravu. Tu je, osim toga, bio već ot- 
prije još jedan veliki orah — sličan onome u prvom, 
gornjem dvorištu. 


Sve je te poslove otac obavljao nakon svršenih 
dužnosti u gradskoj službi, a ostale vrtne poslove 
prepustio je majci, koja je s mnogo znanja i ukusa 
rasporedila plohe i gredice na kojima će što saditi. 
Počevši od ulice, odnosno od malina i ribizla, s 
lijeve je strane posadila salatu, peršin i mrkvu, pa 
onda kolorabu, crveni i bijeli luk, papriku i kras- 
tavce, a zatim, nešto dalje, kukuruze i bundeve. 
— S desne strane bile su dvije gredice samog cvi- 
jeća — uglavnom zumbula i tulipana, a dalje, iza 
staze, uz koju je bilo i nekoliko trsova loze, posa- 
đen je na većoj površini krumpir, koji smo na tom 
mjestu pred zimu metali i u rov. Uz srednju stazu 
na toj strani, a isto tako na drugim mjestima, 
gdje nije: bilo loze, majka je posadila i drugog 
različitog cvijeća kao što su — zijevalice (»žabice«), 
karamfili, sabljice, ljiljani, pa i georgine (dalije). 

Tako je naša bašča postala i povrtnjak i cvi- 
jetnjak i svojevrstan voćnjak — pun šarenila i 
zelenila. Isto je tako bilo i u vrtiću pred kućom, 
samo što u njemu nije bilo voća. Na malom četvero- 
uglastom komadiću zemlje otac je u kutove prema 
ulici posadio dvije mlade jele, a u sredini je nači- 
nio malu rondelu i u njeno središte posadio visoku 
ružicu oko koje je majka posadila žute i ljubičaste 
maćuhice. — Cvijeća smo imali i u samom dvorištu, 
kao i u ganjku (hodniku). U otvoreni ganjak, po- 
kraj njegovih stupova, smješteno je nekoliko sandu- 
čića, napunjenih zemljom, u koje je otac posadio 
dva crvena i jedan bijeli oleander i šipak (granat), 
a u ganjku je uza zid stajalo nekoliko klupica s 


cvijećem u loncima koje je marljivo njegovala maj- 
ka, kao i veliki fikus u posebnom loncu. 

Sve je to cvijeće djelovalo vrlo ugodno i osvje- 
žujuće već pri ulasku u naše dvorište, a pogotovu 
onda kad je iz zelenih njedara velikog oraha zapi- 
rio blagi vjetrić. Zbog toga smo svi rado boravili 
u dvorištu, i to baš pod orahom gdje je otac smjes- 
tio jedan veći stol i klupu za sjedenje i ugodan 
razgovor. Zbog istih smo razloga velik dio godine 
boravili u bašči, no tamo nas je, osim svježine, 
privlačilo i cvijeće i voće. Cvijeće nas je privlačilo 
svojim bojama i mirisom, a voće sočnošću i okusom. 
Ono nas je svaki dan mamilo u bašču, osobito brata 
Ivu i mene koji smo s nekim voćkama sklopili uže 
prijateljstvo, tj. penjali smo se na njih i »jahali« 
na njihovim granama berući njihove plodove. Koliko 
li smo puta ranim jutrom, kad je vrt odisao svje- 
žinom, s komadom kruha pošli u bašču, popeli se 
na šljivu pa sjeli među rašlje i brali još rosne 
šljive te ih jeli zajedno s kruhom! Kakav je to 
bio užitak! A u jesen smo isto tako danomice šuš- 
kali oko trsova »hamburgera« i »plemenke« i paž- 
ljivo opipavali i plijenili tamnomodrikaste i zelen- 
kastožute grozdove koji su nam se »smješkali« među 
lišćem... A vabila nas je i mlada kruška na svršetku 
vrtne staze, samo što su njezini plodovi prvih godi- 
na bili još malobrojni. No, zato nas je poslije veliki 
orah u dolini bašče, baš kao i njegov račvasti ro- 
đak u prvom (gornjem) dvorištu, svake godine obda- 
rio obiljem svojih plodova, tako da smo njima 
napunili pet do šest velikih vreća i spremili ih na 
tavan — za zimu. S ta dva oraha ja sam napose 
bio u velikom prijateljstvu. Penjao sam se na njih 
i onda kad na njima nije bilo oraha, jer sam se 
volio penjati, osobito na onaj u prvom dvorištu, 
i to na njegov vrh, koji je bio mnogo viši od naše 
kuće. Na tom vrhu sam obično sjedio na prvim 
rašljama i pjevao različite pjesme, među njima i 
»Lijepu našu...«, »Oj ti vilo...« »Gdje je stanak 


moj...?« itd., a susjedi su se već tako navikli na 
moje pjevanje da su pitali za me kad me nije bilo 
na orahu... 

Doduše, i tom mojem pjevanju i svim našim 
vrtnim radostima često su sekundirali ostali uži- 
vaoci tog našeg životnog prostora, tako ptice svojim 
sitnim i zvonkim cvrkutom sa drveća, pa pijetao 
svojim kukurijekanjem s buništa, kokoši upornim 
kokodakanjem nakon što su snijele jaja u kokošinj- 
ku, a od vremena do vremena začulo se i roktanje 
svinja pa i mukanje Cvjetulje iz štalice. No sva 
ta vrtnja i  dvorišna »muzička« pratnja ne samo 
da mi nije smetala nego sam je doživljavao kao 
neku ladanjsku simfoniju ovog našeg »malog car- 
stva«. I svi smo to naše imanje i osjećali kao malo 
ladanje — ladanje u gradskom ambijentu. 

U takvu rapoloženju provodili smo veći dio 
godine, tj. proljeće, ljeto i jedan dio jeseni. Ali — 
kad je nadošla kasna jesen sa svojim gustim magla- 
ma i hladnim kišama i kad je u vrtu nestalo voća 
i cvijeća, a s drveća počelo padati požutjelo lišće, 
naše su šetnje po stazama opustjelog vrta bivale 
sve rjeđe. I kad je bijeli snijeg pokrio i golu zem- 
lju i golo drveće, a pritisla zima, te su šetnje posve 
izostale. Zima nas je, može se reći, upravo istjerala 
iz dotada ugodne vrtne sredine, pa čak i iz dvoriš- 
ta, i prisilila nas da se okupimo oko toplog ku- 
hinjskog štednjaka i u ugrijanim sobama — u 
“zatvorenom obiteljskom krugu. — Ali — djeca 
kao djeca: uvijek imaju posebnih privilegija, pa 
je tako bilo i kod nas. Kad je napadao snijeg, za 
nas su i dvorište i bašča opet malo oživjeli. Snijeg 
nas je pozivao na posao i na igru. Najprije smo 
pomagali roditeljima čistiti snijeg, tj. praviti staze 
do šupe i bunara, pa do svinjca i kokošinjaka u 
drugom dvorištu, a onda do izlaza na ulicu, pa u 
samoj ulici pred cijelom prednjom stranom kuće 
i duge vrtne ograde. Nakon toga posla slijedila je 
igra: u dvorištu smo se grudali snijegom i pravili 
od njega »Snjegovića«, kojemu smo na glavu stavili 

stari očev šešir i u ruku štap. Drugih dana očistili 
smo snijeg na glavnoj stazi bašče do stražnjeg di- 
jela da se možemo saonicama spuštati s brijega u 
dolinu. A kako je tu bilo više snijega, načinili smo 
od njega mali tunel kroz koji smo-se onda vozili 
do kraja doline. 

Tako je naša bašča i u svom zimskom ruhu 
pružala nama djeci ugodnu zabavu i različite zim- 
ske radosti. 

Veći dio zime ipak smo provodili u kući gdje 
se — uz različite kućanske poslove — u slobodnim 
časovima stvarala kroz cijelu zimu jedna posebna 
atmosfera puna topline, obiteljskog sklada i ugođa- 
ja koji ostaju nezaboravni. U takvim su časovima 
otac i majka rado pričali o svojem djetinjstvu u 
Češkoj,* pa o seobi na jug, u Hrvatsku; sestre su 
spominjale neke događaje iz vremena kad smo sta- 
novali u Ulici sv. Lovre i kako su nas, malu braću, 
morale čuvati dok su roditelji bili na poslu. Mi 
smo, djeca, uglavnom slušali ili govorili o igri i o 
događajima u školi. 

Koliko je god svaka zima ograničila naše kreta- 
nje izvan kuće i oslabila našu vezu s prirodom, ipak 
smo osjećali da tu, pokraj nas, pod snijegom pokri- 
venim vrtom još uvijek kuca toplo srce naše hra- 
niteljice zemlje koje će u određeno vrijeme — kad 
zasja proljetno sunce — opet snažno zakucati i 
pokrenuti nove sokove bujnog života i u utrobi 
zemlje, i u žilama drveća i u našim srcima... 


*k*oO* o 
Ali — taj mirni i skladni obiteljski život u 


novoj kući trajao je samo nekoliko godina. Uskoro 
je u nekim evropskim zemljama došlo do velikih 





*Otac je spominjao da je njegovo prezime u Češkoj vrlo 
staro: javlja se već u 13. stoljeću, i to u jednoj plemićkoj 
obitelji, iz koje je potjecala i blažena Zdislava Berka. 

nemira, a to je dovelo do prvog svjetskog rata 
(1914—1918) koji je uzdrmao cijelu Evropu, a po- 
gotovu zemlje vezane za Austrougarsku monarhiju, 
koja je i izazvala rat na jugu. I kako je Brod već 
otprije (u ratovima s Turcima) služio kao važno 
strateško mjesto, i sad se brzo pretvorio u grad 
garnizona. Vojska je, osim u staroj brodskoj tvrđa- 
vi, bila razmještena po cijelom gradu, pa čak i po 
privatnim kućama, skladištima i šupama. I eto — 
jedan je manji odred smješten i u našu šupu koja 
je dotada služila kao očeva i bratova radionica 
(najstariji brat Tonča svršio je stolarski zanat) u 
kojoj smo i mi djeca često pilili drva pa i »hoblali« 
daske na malom stolarskom stolu. 

Sve je to poremetilo dotadašnji miran život 
u cijelom gradu pa, dakako, i kod nas. I koliko su 
god njemački vojnici, smješteni u našoj šupi, bili 
prema nama ispravni, što više, često su nam davali 
dio svoje vojničke hrane, ipak smo se počeli ne- 
voljko osjećati u svom domu. Osim toga, obadvije 
su sestre morale raditi za Crveni križ, a brat Tonča 
pozvan je u vojsku. Ni brat Ivo ni ja nismo mogli 
učiti kako bi trebalo jer je naša građanska škola 
pretvorena u bolnicu, pa smo imali obuku u Dje- 
vojačkoj školi, a i u privatnim kućama. I sama obu- 
ka tekla je neuredno. Đaci su imali i izvanškolske 
obveze: sabirali su novac sad za ratne invalide, sad 
za siročad u ratu palih ratnika, za Crveni križ, 
pa čak i za »Zitin dom«*... 

Kako je rat trajao, život je postajao sve teži. 
Stoga je Gradsko poglavarstvo uvelo racioniranje 
živežnih namirnica koje su se prodavale na temelju 
posebnih »Iskaznica«, i to u određenim gradskim 
aprovizacijama. Iskaznice su se izdavale za brašno, 
šećer, sapun, petrolej i još neke artikle. I do obuće 


*Zita je bila žena posljednjeg austrougarskog kralja Karla 
IV, koji je koncem ratne godine 1916. naslijedio tada umrlog 
cara i kralja Franju Josipa I. 


12 


se teško dolazilo. Zbog nedostatka kože nosili smo 
cipele s drvenim đonovima, a ljeti drvene sandale, 
koje smo si često i sami pravili od drvenih potplata 
(njih je proizvodila drvna industrija »Slavonija«) 
i od starog remenja. Odijela i haljine tekođer su se 
teško dobivale, a to su nam šivale naše sestre 
(mlađa sestra šivala je mušku, a starija žensku 
odjeću). 

Tako je to išlo sve do svršetka rata kada smo 
se, nakon propasti austrougarske monarhije, našli u 
novoj državi — Kraljevini SHS. 


koko 


Poslije rata zbile su se i u našem domu neke 
promjene. Smanjio se broj njezinih članova, prije 
svega odlaskom najstarijeg brata Tonče, koji je 
osnovao svoju obitelj i u Jaićevoj ulici — na 
kraju Malog Pariza — sagradio kuću sa stolarskom 
radionicom. Onda je iznenada oboljela mlađa sestra 
Marija i nakon dulje bolesti umrla. Starija pak 
sestra Reza udala se za češkog oficira Karla Pechara, 
koji je iza rata ostao u jugoslavenskoj vojsci i slu- 
žio u Brodu. No kad im se rodila kćerkica. Zdenka, 
morali su preseliti u Osijek, kamo je Karlo pre- 
mješten u svojstvu blagajnika Osječke divizijske 
oblasti. Tako smo samo brat Ivo i ja ostali u Brodu 
s roditeljima. To, međutim, nije dugo trajalo. Na- 
kon jedne financijske spletke, u koju su Karla uva- 
lili kolege u službi, a koju njegov čestiti karakter 
nije mogao podnijeti, on si je oduzeo život. Taj 
tragični događaj prisilio je sestru da napusti Osijek 
i vrati se s djetetom u našu obitelj i u svoj prijašnji 
dom koji joj je pružio i utjehu, i smirenje, kao i 
roditeljsku i bratsku ljubav. 

Daljnju promjenu u našoj obitelji prouzrokovali 
smo brat Ivo i ja — posljednji još neopskrbljeni 
članovi ovog doma i posljednja briga naših roditelja. 
Budući da smo obojica bili već u višim razredima 

gimnazije — Ivo u sedmoma jau petom — osta- 
vili su nas u školi da je završimo. No i te su naše 
gimnazijske godine brzo prošle. Ivo je maturirao 
godine 1923. i onda je — na opće iznenađenje 
svojih kolega i profesora — otišao u đakovačku 
bogosloviju te nakon četiri godine studija postao 
svećenik, dok sam ja, maturiravši godine 1925., u 
jesen otputovao u Zagreb i upisao se na Filozofski 
fakultet gdje sam slušao predavanja iz slavistike 
i klasične filologije, a poslije ispita odmah sam se u 
Zagrebu i zaposlio kao profesor. 

Tako se obitelj opet smanjila za dva člana, ali 
je naše malo carstvo ipak i dalje živjelo. Uz oca i 
majku ostala je sestra s malom Zdenkom, koja je 
svojom dječjom živahnošću i veseljem unosila mno- 
go vedrine, pa i radosti, u taj još uvijek lijepi, ali 
pomalo tugaljiv i sjetan dom. To smo osjećali i mi 
braća kad smo se povremeno navraćali u Brod da 
vidimo svoj bivši dom, roditelje i rodbinu, a i cijeli 
naš »grad na rijeci«, s kojim smo se, u vrijeme 
svojega djetinjstva, dječaštva i rane mladosti, tako 
suživjeli da smo poznavali svaki njegov kutić i 
osjetili cjelokupni ritam njegova tadašnjeg života... 

Ipak su se tridesetih godina počeli nizati do- 
gađaji koji su nagoviještali da se naš dom i njego- 
vo »carstvo« neće dugo održati. U kući, na dvorištu 
i u vrtu počelo se štošta mijenjati. Prije svega, 
roditelji više nisu držali kravu jer se blizu središta 
grada nije više smjelo voditi gospodarstvo. To je 
vrijedilo i za svinje. Veliki orah u dvorištu, koji 
je godinama lijepo rodio, na čijem sam vrhu nekoć 
često pjevao i pod kojim su se zbivali mnogi zna- 
čajni događaji, iznenada se slomio za jedne velike 
oluje. To je nekako slutilo na veće zlo. Po bratovoj 
želji i zamisli došlo je do dogradnje novog dijela 
kuće na mjestu gdje je bio mali vrt i ulaz. To je 
sasvim izmijenilo fasadu kuće. 

Nekako u isto vrijeme zahvatila je našeg oca, 
koji je već više godina bio u mirovini, teška bolest, 
kojoj se nije mogao odrvati i u prosincu godine 

1934. umro je od potpune iscrpljenosti. U ojađe- 
nom i tužnom domu ostala su samo tri slaba ženska 
bića: majka, sestra Reza i njezina Zdenka, sada 
već gimnazijalka, koje su nastojale produljiti život 
tom starom obiteljskom gnijezdu i koliko-toliko 
uščuvati već prilično zapušten vrt. No ni to nije 
dugo trajalo. Nakon nekoliko godina ostavila je dom 
i Zdenka, koja je već maturirala i pošla u Zagreb 
te započela studij. Međutim, posjetivši za jednih 
praznika Brod i naš dom, upoznala se s jednim 
inženjerom, bakinim i maminim podstanarom, koji 
ju je zavolio i oženio. Nakon kraće službe u Brodu 
muž joj je dobio premještaj u Srbiju i oboje su 
napustili i naš dom i Brod. 

Tako su u našem starom gnijezdu preostale još 
samo dvije majke kojima su osamljenost i tuga za 
djecom iz dana u dan podgrizale već ionako raspu- 
cano korijenje života. I obadvije kao da su i pred- 
E jećale da im se primiče svršetak. A to se i dogo- 

0. 

Strašan vihor drugog svjetskog rata, koji je 
četrdesetih godina zahvatio gotovo sve kontinente 
i narode, pa i našu domovinu, spremio je u grob 
najprije našu dragu majku (1944), a potom i ses- 
tru (1945), dok su nama preživjelima ostale samo 
ove uspomene na njih i na nekadašnje »malo car- 
stvo« našeg doma. 

Ali — kako to »carstvo« nije živjelo izolirano 
od cjeline našeg rodnog grada, nego se razvijalo i 
raslo zajedno s njim, jasno je da su nas te uspomene 
često navodile, i još nas uvijek navode, na raz- 
ličita sjećanja iz te prošlosti u našem »gradu na 
rijeci«. Pa uđimo malo i u tu prošlost! 

PRIČA O MILKI 


U vrijeme mojega dječaštva mnogi su Brođani 
uz svoje kuće gradili i male gospodarske zgrade u 
kojima su hranili stoku i perad. A budući da su od 
stoke najviše držali krave, staja je bila glavna 
gospodarska zgrada. 

Takvo malo gospodarstvo imala je i naša obi- 
telj. Hranili smo, doduše, i svinje pa i kokoši, ali 
smo glavnu pažnju posvetili kravi jer smo od nje 
imali najviše koristi. Naša Milka — kako smo je 
zvali od dragosti — hranila nas je mlijekom, si- 
rom i vrhnjem, a mi smo joj zauzvrat davali po- 
košenu travu iz bašče i vodili je na pašu. Prije 
Milke imali smo kravu Cvjetulju, no događaj o 
kojem ću pričati odnosi se na Milku, pa je ona i 
»glavni junak« ove priče. 

Rekoh da smo Milku vodili na pašu, ali kamo? 

U prvo vrijeme pasle su krave pojedinih vlasni- 
ka na različitim mjestima privatnog ili gradskog 
zemljišta, pa je zbog toga znalo doći do nesporazu- 
ma i sporova. Stoga je Gradsko poglavarstvo odre- 
dilo da se veliki prostor gradskog livadnog zem- 
ljišta, što ga je zatvarao donji tok rijeke Save, 
upotrijebi kao javni pašnjak za sve brodske krave. 
Ujedno je najmilo dva čordaša (madž. csordas — 
govedar) koji će stalno čuvati krave za vrijeme 
paše. Taj se pašnjak zvao »Veliki vijuš«. 

Na taj pašnjak išla je svaki dan i naša Milka, 
samo što ju je svakog jutra netko od nas vodio do 
pašnjaka i predveče išao po nju. A kako je pri 


: 17 














dočekivanju krava znalo doći i do nereda, valjalo 
je dobro paziti da u pravi čas opaziš i zovneš svoju 
kravu. 

Jednog tmurnog dana — baš kad sam ja doče- 
kivao Milku — dogodilo se nešto neobično. Došav- 
ši na mjesto čekanja, počeo sam pažljivo promatrati 
krave kako se približavaju, ne bih li opazio našu 
Milku. I već mi se činilo da je vidim, pa pođoh 
nekoliko koraka naprijed i viknuh »Milka, Milka!« 
— kadli u isti tren dojuri i zatutnji veliki teretni 
auto i — krave se poplašiše i počeše mukati i bje- 
žati na sve strane... Naravno, i mi se svi prestra- 
šismo i počesmo dozivati, očajno dozivati svaki svoju 
kravu. »Cvjetulja!... Šarulja!... Dragulja!... Rogu- 
lja!...« itd. odjekivalo je s različitih strana, a čuo 
se i plač i jecanje žena i djece. Ni ja se nisam 
mogao suzdržati, suze mi zališe oči i očajno dozi- 
vah: »Milka, Milka moja, dođi!« No, sve mi je bilo 
uzalud. Nje nije bilo: izgubila se u toj velikoj 
gužvi... 

Zabezeknut i žalostan, prestao sam je dozivati, 
stao sam uz najbližu kuću i zagledao se u tmurno 
nebo kojim su se vukli tmasti, olovni oblaci, osobi- 
to tamo nad Savom iz koje kao da se već dizala 
bjelkasta maglica... No, brzo se trgnem iz tog mo- 
trenja i usne mi same počeše šaptati: »Bože dragi, 
očuvaj nas oda zla i budi nam u pomoći!« Ujedno 
počnem razmišljati: Što da učinim? Kamo da idem? 
Kući? — To nipošto! Kako bih mogao doći kući 
bez krave? 

Dok sam ja tako razmišljao, opazim kako se iz 
obližnje Pivarske ulice približava jedna žena tje- 
rajući pred sobom šarenu kravu. U meni se odmah 
sve uzbudi i kad se sasvim približila, bojažljivo 
upitah: ' ' ' 

»Je li se i Vaša krava poplašila i pobjegla? « 

»Jest!« odgovori ona i nastavi: »Zašla je u 
krivu ulicu, ali sam je našla i vodim je kući, u 
Mucvanj. A što si ti tu stao, što ne ideš kući? 
Vidiš li da se sprema oluja? « 

»I meni je krava nestala, pa ne znam što ću. 
Bojim se ići kući bez naše Milke! « 

»Pa što onda tu stojiš? Idi je traži po ulicama. 
Možda ćeš je naći kao što sam ja našla svoju Ša- 
rulju. « 

I ja se maknuh... Pođoh najprije u tu Pivarsku 
ulicu kojom smo obično vodili Milku na pašu i 
kući. Zavirih u Ciglarski dol, pa i u našu Vrtlarsku 
ulicu, ali — Milke nigdje! Vratih se i pođoh prema 
Savi Tu su još lutale neke krave, no moja ne 
bijaše među njima. Tada sam pošao u unutrašnji 
dio grada i našao se na početku Starčevićeve (»ban- 
ske«) ulice, no tamo nije bilo nijedne krave. Stoga 
pođoh u pravcu Trga sv. Trojstva i pokraj župne 
crkve u Gundulićevu ulicu jer sam u njoj opazio 
na kraju nekoliko krava. Ali i to se svršilo bez 
uspjeha — sve su to bile tuđe krave. 

Tu sam malo stao da odahnem i dođe mi mi- 
sao da je sve uzalud i da se valja vratiti kući — 
makar i bez krave! Što, zar bez Milke? To me je 
pitanje opet oživjelo i nagnalo da idem još dalje! 
Našao sam se u Širokoj (Trumbićevoj) ulici i vidio 
kako su u njenom gornjem dijelu tri krave skrenule 
u Berislavićevu ulicu. Potrčao sam što sam brže 
mogao, no one su već zašle u Zrinsku ulicu, a kad 
sam tamo stigao, njih je progutao mrak... 

Sad mi je već zaista bilo dosta! Žalostan, umo- 
ran i gladan, nisam mogao dalje, a kako je uz to 
već bio mrak, odlučio sam napokon poći kući, pa 
kud puklo da puklo... Umor i glad bili su jači od 
straha! 

Kod kuće su, dakako, majka i sestra zabrinuto 
sjedile u kuhinji i čekale mene i kravu. Došavši 
u otvoreni hodnik, vidio sam ih kako, osvijetljene 
slabim petrolejskim svjetlom*, nešto ozbiljno raz- 
govaraju. Čuo sam majčin glas: »Za ime Božje, 
što se je s njima moglo dogoditi?« I kad sam otvo- 


*U to vrijeme još nije bilo u Brodu električne rasvjete. 

rio kuhinjska vrata i stupio unutra, obadvije me 
saletješe pitanjima: 

»Šta je s tobom? Gdje si tako dugo? Jesi li 
doveo kravu?« 

Kako nisam odmah smogao riječi, šutio sam i 
suze mi navru na oči, a majka će opet: 

»Zašto šutiš? I zašto plačeš? Odmah reci što 
se dogodilo. « 

»Nema Milke« istisnem napokon kroz zube. 

»Štooo? Ded već jednom govori!« navali majka. 

Sabravši se malo, ispripovjedio sam sve što 
se dogodilo i kako sam dosad lutao po gradu i tra- 
žio Milku, ali je nisam našao. 

I majka i sestra su napeto slušale, a kad sam 
završio, majka teško uzdahne i reče: 

»Sam Bog zna kud je odlutala i što će s njom 
biti! Hajdemo sad na večeru, a poslije ćemo se 
dogovoriti za sutrašnju potragu. 

Večera je bila kratka i nije nam baš prijala, 
što je i sasvim razumljivo u takvim okolnostima. 
Svi smo bili napeti i žalosni. I sam dogovor bio je 
kratak: poći ćemo nas troje — svako u drugom 
pravcu. 

Sutradan smo po dogovoru pošli u potragu, 
i to: majka u predio Lutvinke, sestra Strossmayero- 
vom ulicom pa ulicom sv. Lovre prema groblju, a ja 
sam pošao opet u Široku i Berislavićevu ulicu, ali 
sam iz njih produljio pokraj »Slaveksa« do željez- 
ničke pruge. Štaviše, prešao sam i prugu i obišao 
gotovo sve ulice »Malog Pariza« zagledajući u mno- 
ge bašče ne bih li gdje ugledao Milku. No nje 
nije bilo nigdje. 

Isto je tako bilo bezuspješno i majčino i ses- 
trino traženje. Stoga smo treći dan prestali tražiti 
i pomirili se s tim da je Milka za nas izgubljena. 

No istoga dana po podne ja sam morao ići u 
Zdravkovićevu knjižaru po olovke i poslije toga 
na Jelačićev trg u željezaru. Obavivši te poslove, 
vraćao sam se Mesićevom ulicom kući. Kad sam 

stigao do gostionice Mike Damjančevića i prešao 
preko ceste na stazu prema Strossmayerovoj ulici, 
sa staze sam opazio kapiju i dvorište mesara Teu- 
fela, a u pozadini iza ograde dva teleta i nekoliko 
krava. »Hm« — rekoh sam sebi »mesar je kupio 
marvu za klanje! Da ja to malo vidim!« Pođem 
prema dvorištu, uđem u nj i gledam najprije iz 
daljega: jedna mi se krava učinila slična našoj. 
Dođem bliže i — »Oh, Isuse!« — ote mi se iz usta 
— »Pa to je Milka!« A ona, ugledavši me, počne 
mukati... »Milka, Milka moja!« stadoh je umiljato 
zvati — ali se u taj tren pojavio trbušasti susjed 
mesar i upita me: 


— Što ti, dječače, ovdje radiš? 


— Zovem našu kravu! — rekoh ja uzbuđeno 
pokazujući na Milku. 
— Vašu kravu? — upita on i dođe bliže da je 


bolje pogleda, a ja još glasnije odgovorim: 

— Jest, to je naša krava! 

Videći on da ja tako sigurno odgovaram, upita: 

— A zašto je vaša krava među ovima koje sam 
kupio za klanje? 

— To i ja pitam i čudim se da je ona ovdje. 

Tada mu ispripovjedim kako nam se krava iz- 
gubila i kako smo je dugo tražili, a on reče: 

— Valjda je onda bježeći dolutala ovamo pa, 
vidjevši ove krave, ostala pokraj njih, a netko ju je 
pustio u obor. I ja sad vidim da tu kravu nisam 
kupio. No moglo se lako dogoditi da je moji mom- 
ci zakolju s drugim kravama. Dobro je da si ti 
pogledao u dvoršte. — Nego, ti mi se nekako činiš 
poznat.: 

— Pa ja sam tu, iz susjedstva i dolazio sam 
k vama po meso. 

— Onda idi brzo kući i dođi s mamom po 
kravu! Čekat ću vas. 

Odjurio sam kao strijela. Došavši kući, rekoh 
ukratko majci o čemu se radi, a ona, križajući se 
od čuda, povikne: »Hvala Ti, Bože!« i odmah pođe 

sa mnom k mesaru. Kad smo stigli, Milka je opet 
od radosti počela mukati, a mesar nam je preda 
govoreći: »Evo vam, susjedo, vaše Milke! Tako ste 
je daleko tražili, a bila je tako blizu: čak u naj- 
bližem susjedstvu! « ua 

A majka na to odgovori: »Hvala Bogu dajei 
tako prošlo! Jer Vi ste je mogli i zaklati i prodati 
njezino meso, možda čak i nama, a da toga ne bis- 
mo ni znali. « 

Govoreći tako, gladila je Milku po leđima. 

Potom odmah krenusmo prema izlazu. Zapadno 
je sunce upravo obasjavalo bakreni toranj i križ 
župne crkve sv. Stjepana kad smo majka i ja s 
Milkom napustili mesarovo dvorište i brzim koraci- 
ma kroz Strossmayerovu ulicu pošli kući. 

KAD SMO BILI MINISTRANTI 


Nekoć su u Slavonskom Brodu, odnosno Brodu 
na Savi, postojale samo dvije katoličke crkve: žup- 
na crkva sv. Stjepana (kralja), koja se nalazila u 
središtu grada (gdje je i sada), i franjevačka crkva, 
točnije Crkva sv. Trojstva, u sklopu Franjevačkog 
samostana — uz rijeku Savu. : 

Kako je naša obitelj stanovala blizu župne crk- 
ve, svi smo nedjeljom obično išli u nju na ranu 
misu, a kad smo mi djeca počeli polaziti školu, 
prisustvovali smo sa cijelom školom đačkoj misi 
koja je bila u devet sati. ' 

U školi se tada učio i vjeronauk kao obligatan 
predmet, pa je k nama, katoličkim učenicima, do- 
lazio vjeroučitelj Slavko Kosina. On nas je u drugom 
razredu pripravio i za prvu svetu pričest. Taj nas 
je događaj, dakako, još više povezao s crkvom i 
katehetom koji nas je sve češće okupljao i u crkvi 
i u školi. Tako je to išlo do četvrtog godišta. Tada 
je novi kateheta opazio da rado gledamo ministran- 
te, pa je iza jedne mise pozvao nas nekoliko k sebi 
i upitao nas: ' 

»Dečki, koji bi od vas htjeli biti ministranti? « 

Javili smo se svi, a on se nasmiješio i rekao: 

»Dobro! No — vidjet ćemo hoćete li svi moći. 
Ja ću vam sada podijeliti nekoliko listova na koji- 
ma su natiskane latinske molitve potrebne za mini- 
striranje (u ono se vrijeme misa govorila na latin- 
skom jeziku). Te ćete molitve morati naučiti napa- 
met da možete svećeniku odgovarati. No, najprije 
ih treba naučiti čitati. A da biste to mogli naučiti, 
kod nekih sam riječi u zagradi naznačio njihov 
izgovor. « 3 

Kad nam je razdijelio listove, rekao je: 

»Sada ću vam još pročitati te molitve, a vi 
pažljivo slušajte i onda kod kuće najprije vježbajte 
čitanje. I kad budete vidjeli da vam to ide, onda 
učite napamet. Slijedeće nedjelje opet ćemo se sa- 
statii vidjeti kako je koji uspio.« 

Na slijedećem sastanku kateheta nas je malo 
ispitivao i zajednički smo čitali i vježbali izgovor. 
Ujedno nam je rekao što znači koja latinska riječ, 
pa smo tako lakše mogli pamtiti. Nešto teže bilo je 
kod dugačke ispovijedne molitve (»Confiteor...«), ali 
nas je kateheta upozorio da pažljivo slušamo sveće- 
nika koji prije nas govori tu istu molitvu s dvije 
male izmjene, pa će nam biti lakše izgovoriti svoj 
»Confiteor« (Ispovijedam se...). 

Malo-pomalo svladali smo i te molitve i sve 
drugo što je trebalo znati kod ministriranja — i 
tako smo postali pravi ministranti. To smo svoje 
novo zanimanje tako zavoljeli da smo se i kod kuće 
često igrali »mise«. Misno ruho načinili smo od 
starih haljina mojih sestara, hostije smo izrezali iz 
onih bijelih listića (oblata) koji su inače služili za 
kolače, a kao vino služio nam je sok od ribizla... 
Te »mise«, dakako, nisu bile ni svete ni savršene... 

U crkvi smo se već dobro poznavali i sa žup- 
nikom i s kapelanom, jer smo njima svaki dan 
ministrirali i oni su nas često zvali u župni dvor 
da im pomognemo sređivati svetojeronimske knjige 
(župnik je, naime, bio povjerenik Društva sv. Jero- 
nima). Tamo smo prvi put vidjeli katolički kalendar 
»Danicu« i druga svetojeronimska izdanja, a neke 
smo knjige i dobili na dar. Koji put smo išli poma- 
gati i zvonaru, odnosno njegovoj ženi, kad su od 
pšeničnog brašna pekli hostije za pričešćivanje. Mi 
smo tada iz velikog pečenog lista modlom izrezivali 
veće ili manje hostije, a ostatke su nam oni dali 
da ih pojedemo. To nam je bila nagrada za trud. 

U župnu crkvu dolazili su povremeno i sveće- 
nici iz drugih župa kao gosti, pa je trebalo i njima 

ministrirati. No od njih smo obično poslije mise 
dobivali male nagrade. Još se i sada sjećam kako 
sam prvi put dobio takvu ministrantsku nagradu i 
kako sam, vraćajući se poslije kući, tim novcem 
(a bio je to tzv. »petak«, tj. pet novčića ili krajca- 
ra) kupio u mesnici vrećicu čvaraka i u pekarnici 
dvije zemičke — za ono doba fini zajutrak! 

Kad smo iz četvrtoga godišta osnovne škole 
prešli u građansku školu, dobili smo novoga katehe- 
tu Dominka Šarčevića koji je poslije, kad se gra- 
đanska škola pretvorila u gimnaziju, bio neko vri- 
jeme i gimnazijski vjeroučitelj i ekshortator (propo- 
vjednik) na nedjeljnim đačkim misama. Otada je, 
dakako, trebalo i njemu ministrirati. No, na škol- 
skim misama nije bilo ugodno ministrirati jer je 
crkva bila dupkom puna pa su učenice, koje su sta- 
jale u svetištu blizu oltara, često i smetale nama 
ministrantima. Neke su iza nas običavale brbljati, 
a katkada su nas, osobito za vrijeme klečanja, i 
povlačile za ministrantske košulje ili greble po 
našim potplatima... 

Ministrantska služba bila je vezana i za druge 
crkvene funkcije unutar crkvene godine, tako npr. 
za blagoslov kuća u vrijeme Bogojavljenja, a to je 
znalo potrajati više dana. Blagoslov je obavljao ka- 
pelan, a s njim su išli zvonar i dva ministranta. 
Jedan je ministrant išao naprijed i najavljivao po 
kućama dolazak svećenika, obilježavajući križićem 
vrata onih vjernika koji su željeli blagoslov, a drugi 
je nosio tamjan i kadionicu. Kapelan je imao na sebi 
plašt (palijum), ispod njega kratku svećeničku 
košulju (roketu), na glavi četvrtastu kapu (kvadrat), 
a u ruci je nosio raspelo. Ministranti su također 
bili u svojoj ministrantskoj odjeći s manjim kvadra- 
tima na glavi, dok je zvonar išao u građanskom 
odijelu. Na svakom smo ulazu pjevali »Narodi nam 
se...«. Zvonar je odmah na ulaznim vratima stana 
kredom napisao »19+-G-+-M--B--16« (na početku i 
svršetku su brojke tekuće godine, a u sredini kratice 

imena triju mudraca s Istoka, tj. triju kraljeva: 
Gašpara, Melkiora i Baltazara koji su došli u Be- 
tlehem da se poklone Isusu). U određenoj prostoriji 
s okićenim borom kapelan je na pripravljeni stol 
sa zelenom pšenicom i upaljenom svijećom metnuo 
raspelo i rekao: »Mir kući ovoj...!« Izmolivši obred- 
nu molitvu blagoslova, poškropio je i okadio pro- 
Storiju i ukućane te svima pružio raspelo da ga 
poljube... S nekoliko oproštajnih riječi, a katkada 
i s kratkim razgovorom posjet je bio završen. U 
imućnijim kućama znala nas je domaćica ponuditi 
jelom, pa je razgovor i dulje potrajao. 

Zanimljive su bile i druge službe ministranata 
koje su se redale tijekom crkvene godine, kao što 
su one kod obreda u Velikom tjednu, kod lamenta- 
cija i uskrsnuća, zatim u vrijeme »prosnih dana« 
i kad se u procesiji išlo blagoslivljati žito, pa onda 
sudjelovanje u svečanoj tijelovskoj procesiji kad 
se pod »nebnicom« nosilo Svetotajstvo kroz glavne 
ulice grada — uz pratnju svećenstva s ministranti- 
ma, školske djece s učiteljima i učiteljicama, vjer- 
skih društava, gradskog poglavarstva i kulturnih 
društava, vojne glazbe s kapelnikom i vojnim od- 
redom (koji je na četiri mjesta kod blagoslova 
izvršio počasnu paljbu!) i mnoštva građana — a 
sva su crkvena zvona kroz to vrijeme svečano zvo- 
nila... Bili su to nezaboravni trenuci za sve učesnike 
u procesiji, pa i za nas ministrante! 

Od svih tih ministrantskih službi meni se ipak 
najviše usjeklo u pamet posluživanje kod mise. I 
napose je na mene uvijek snažno djelovao trenutak 
pretvorbe: Kad je svećenik podizao svetu hostiju 
i kalež s vinom, a ja pokraj njega zvonio, redovito 
sam imao osjećaj da se događa nešto veliko i sveto... 

No — u našem ministrantskom životu bilo je 
i dosta razonode. U sakristiji smo često premetali 
misno ruho, igrali se s kadionicama, penjali se na 
sakristijski kor koji nas je uvijek privlačio svojim 
bogatim inventarom. U crkvi smo u slobodno vrije- 
me sa zvonarom i njegovom ženom uređivali oltare 

i kitili ih cvijećem, ili smo sjedili pod »nebnicom« 
na desnoj strani svetišta i promatrali »božje oko« 
naslikano u trokutu na stropu nebnice, a ono nas je 
sjetilo poznate rečenice: »Jedno oko uvijek gleda, 
kom se sakrit' ništa ne da!« 

Crkveni kor privlačio nas je svojim orguljama. 
Bile su to starinske orgulje »na mijeh«. Da bi se 
dobio zrak za svirale, trebalo je pokretati, tj. »gazi- 
ti« polugu mijeha. A mi smo to vrlo rado činili! 
Također smo rado »pomagali« orguljašu: izvlačili 
mu registre kad bi nam on namignuo ili »nehotice« 
pritisnuli koju tipku na manualu... 

Više od svega privlačio nas je crkveni toranj. 
A imao je i čime privlačiti. U njemu je bilo 
mnogo toga što je nama bilo nedokučivo i tajnovito. 
Ugrađen donjim dijelom u fasadu crkve, služio je 
ujedno i kao ulaz u crkvu. Odmah iza tog ulaza 
vodile su uokrug stube na prvi sprat. Taj smo dio 
upoznali kad smo prvi put išli sa zvonarom da mu 
pomognemo zvoniti. U njemu naime vise sa stropa 
užeta koja su u gornjem dijelu tornja pričvršćena 
za poluge zvona i njihovim se povlačenjem posti- 
zava zvonjava. Vrlo smo se razveselili kad nam je 
zvonar dao da potežemo užeta malog i srednjeg 
zvona, dok je on potezao debelo uže velikoga zvo- 
na. Otada smo jedva čekali da idemo sa zvonarom 
zvoniti. Katkada je trebalo dugo zvoniti (za pokojne 
i na Dušni dan) i onda bi zvonar, kad se moralo 
prestati, viknuo »Huja!« (to je značilo: odmor). Mi 
bismo tada svoja zvona zaustavili, dok bi se on 
samo odmaknuo od svog užeta i pustio nas da se 
uhvatimo za to uže u pokretu — i ono bi nas dizalo 
i spuštalo dok se ne bi umirilo... To je bio užitak 
svoje vrsti! 

Drugom prilikom pokazao nam je zvonar daljnje 
spratove tornja, napose drugi sprat gdje je smješten 
»ormar« s velikim satom i mnoštvom kotača i polu- 
ga za stavljanje u pogon satova na tornju i otkuca- 
vanje vremena, odnosno sati i njihovih dijelova. 
Vidjeli smo i ljestve koje su vodile k zvonima i 


satovima, a i veliki tavan crkve. ss 


Otkako nam je zvonar sve to pokazao, nismo 
imali mira i sve češće smo sami išli u gornji dio 
tornja i penjali se sve do zvona, rukama hvatali 
njih i njihove batove te provirivali kroz prozor 
dolje, gledajući cintor i prolaznike. A kad smo se 
vraćali dolje, znali smo se zadržati na tavanu crkve 
i tamo hvatali slijepe miševe... 


I tako je cijela crkva — sa svim onim što je 
bilo u njoj, na njoj i oko nje — postala naše 
»dječje carstvo«. 

No — to »carstvo« nije dugo potrajalo. Pod 


konac rata nastale su velike promjene. Austro- 
ugarska je monarhija, u kojoj smo živjeli, bila u 
sve težem položaju. Zbog nestašice sirovina za oruž- 
je vlast je organizirala akciju sabiranja mjedenih 
i bakrenih predmeta: sabirali su se mjedeni mužari, 
slavine, kvake, bakreni kotlovi i drugo, a došla su 
na red i crkvena zvona... Bio je to žalostan prizor: 
svi smo plakali kad su iz tornja naše župne crkve 
izvlašili veliko zvono... 

To, međutim, nije spasilo Monarhiju, i rat se 
svršio njenom propašću i oslobođenjem potlačenih 
naroda u bivšoj njezinoj tvorevini. Tako su se i 
naši narodi našli u novoj državi SHS. 

Kako je iste godine (1918) prijašnja građanska 
škola pretvorena u novu Državnu realnu gimnaziju, 
mi smo, ministranti, postali gimnazijalci i dobili 
novoga katehetu, a župna crkva dobila je novo- 
ga kapelana i — nove ministrante. 

DVOMJESEČNI TUSKULUM* NA GROBLJU 


Na jugoistočnoj strani grada Broda, u blizini 
potoka Glogovice, nalazilo se od davnine gradsko 
groblje koje je obuhvaćalo tri zemljišna kompleksa: 
s lijeve strane zavojite ceste, koja povezuje sva 
tri kompleksa, nalazilo se pravoslavno groblje, s 
desne strane, malo dalje, katoličko groblje, a iza 
njega cesta zavija desno, pokraj židovskoga groblja, 
i vodi dalje prema selima Vrbi i Ruščici. Nasuprot 
ulazu u katoličko groblje nalazila se u vrijeme 
moje mladosti kućica u kojoj je stanovao grobar 
koji je pazio na groblje i uređivao ga. Toj je kućici 
pripadalo i malo gospodarstvo: štala s kravom i 
konjem, zdenac na kotač, svinjac (sve to u ovećem 
dvorištu), a iza dvorišta je bila prostrana bašča 
koja je sezala do gornjeg dijela pravoslavnoga grob- 
lja. 

Cijelo to područje, skupa sa spomenutom gro- 
barevom kućicom i baščom, bilo je u ono vrijeme 
prilično odijeljeno od gradskog područja, jer su se. 
između njih nizala polja, koja su najvećim dijelom 
obrađivali doseljeni Bugari, a isto je tako na tu 
odvojenost utjecala i Glogovica koja je, tekući sa 
sjeverne strane, tu protjecala i koji kilometar dalje 
utjecala u Savu. Prema tome je groblje bilo kao na 
nekoj osami. No ta je osama bila samo prividna. 
Mnogo je svijeta tu danomice prolazilo pokraj grob- 
lja i preko glogovičkog mosta idući na groblje ili u 
obližnja sela. A da ni u samom groblju nije bilo 
onakve tišine kakva bi se očekivala na takvu mjestu, 


*Boravište izvan gradske buke, osama. 

što više, da je i tu znalo biti i buke i gužve, doznat 
će čitaoci iz daljnjega pričanja, napose onoga koje 
se odnosi na život u grobarevoj kućici. 

Za mojih dječačkih godina grobarsku je službu 
vršio rođak naše obitelji Franjo Lang, oženjen, ali 
bez djece, zbog čega su i njega i ženu posjećivali 
gotovo svi njihovi rođaci, a među njima, dakako, 
i naša obitelj. Mi smo ih zvali čika Franja i teta 
Kata. I koliko je god nama djeci za prvih posjeta 
bilo neugodno dolaziti u taj grobljanski ambijent, 
malo-pomalo navikli smo se i na to, pogotovu kad 
su se kod čike Franje i tete Kate slavili rođendani, 
imendani ili blagdan sv. Lovre, grobljanskog zaštit- 
nika. Tih je dana kod njih znalo biti vrlo veselo. 

Kad je jednog proljeća naš otac obolio od neke 
kožne bolesti, roditelji su smatrali potrebnim da se 
brat Ivo i ja, kao najmlađa djeca, za vrijeme dok 
traje ta bolest, sklonimo kod rodbine. Stoga su se 
sporazumjeli s čikom Franjom i tetom Katom da 
budemo kod njih sve dotle dok tati ne bude dobro. 
I tako smo se brat i ja početkom ljeta preselili na 
groblje. I kad smo se kod njih smjestili i počeli 
razgovarati o toj promjeni, pitali smo tetu Katu 
koja nam je pokazivala dvorište i bašču: 

— A što ćemo mi, teto Kato, kod Vas raditi 

cijelo ljeto? 
' — Što ćete raditi? — ponovi ona pitanje i, 
zaokruživši pogledom dvorište, vrt i groblje, nasta- 
vi: »A zar biste vi htjeli nešto raditi, i zar se niste 
umorili u školi? Sada su vam praznici! « 

— Pa jesu praznici, ali mi smo kod kuće u 
praznicima obavljali kojekakve domaće poslove — 
odgovori Ivo. 

— A što ste radili? 

— Pomagali smo mami u vrtu, a i tata nas je 
često zvao da mu pomognemo piliti drva na kozlu. 
S jedne strane kozla vukao je on, a s druge smo se 
strane nas dvojica izmjenjivali. 

— Vidiš, vidiš, kako je to bilo lijepo! A što 
ste još radili? 

— Jutrom smo vodili Milku na pašu, a pred- 
večer smo išli po nju. 

A jeste li se dospjeli igrati? Jeste li išli na 
kupanje u Savi? 

— Jesmo. Nekad smo se igrali kod kuće i 
penjali se na naš veliki orah u dvorištu, nekad 
smo bili kod susjeda, a nekad smo išli k Savi i 
tamo se kupali ili pecali ribe. 

— Dobro. Ako je tako, onda ćete i kod nas 
imati prilike i za rad, i za igru i za kupanje. 
Samo — ovdje nećete piliti drva, jer mi imamo 
već ispiljena drva, i nećete voditi kravu na pašu, 
jer mi našoj Šarici dajemo svježe pokošenu travu, 
ali ćete nam -moći, ako budete htjeli, pomoći kod 
uređivanja groblja. A što se tiče kupanja, moći 
ćete to obaviti ovdje u Glogovici. Koji put ćemo se 
odvesti i na Poloj, tj. na veliku savsku plažu izvan 
grada. 

— A gdje ćemo se igrati? — požurih ja s 
pitanjem da preteknem brata Ivu, koji je dosad 
neprestano govorio. 

— Gle, napokon si se i ti, Jozo, javio s pita- 
njem, i to najvažnijim! — nasmijala se teta Kata 
i odmah odgovorila: »Pa igrat ćete se gdje god bu- 
dete htjeli — eto, tu na dvorištu, kraj bunara, u 
vrtu, ili eno tamo — na livadi kraj pravoslavnog 
groblja«, odgovori teta Kata pokazujući prstom 
prema onoj strani groblja, a onda doda: »Pa i kraj 
Glogovice! Samo pazite da se koji ne utopi, jer u 
njoj ima i dubokih mjesta! « 

— Pazit ćemo! Pazit ćemo! — odgovorismo 
obojica. 

I tako se završio naš prvi razgovor u našem 
novom boravištu. 


Već prvih nekoliko dana našeg boravka na 
groblju pokazalo je da nam tu neće biti ni dosadno 
ni neudobno. Zahvaljujući susretljivosti i dobroti, 

a i vedrom raspoloženju tete Kate i čike Franje, 
obojica smo se brzo posve udomaćili. Tome su pri- 
donijele još dvije osobe koje su se u to vrijeme 
našle u kući: tetina rođakinja Fanika, koja je tu 


bila u gostima i pomagala u kući, a voljela je uz 
posao pjevati, i nećak Jozo, koji je tu stanovao i 
radio u gradu kao bravarski pomoćnik, a u slobodno 
je vrijeme pomagao čiki Franji. Tako su čika Fra- 
nja i teta Kata dobili dva stalna pomoćnika, a nas 
dvojica pridružili smo se kao privremeni »dobro- 
voljci«. No posla je bilo za sve — počevši od sitnih 
poslova u kući i u dvorištu do velikih poslova u 
bašči i u groblju. 

U svim tim poslovima vrijeme nam je brzo 
prolazilo, a kako smo se u međuvremenu dosta 
igrali, kupali i zabavljali, Ivo i ja nismo ni opazili 
da je već prošao jedan mjesec praznika. 

Nastupili su prvi dani mjeseca kolovoza i pri- 
bližio se blagdan sv. Lovre, koji je bio zaštitnik 
rimokatoličkoga groblja. Za taj dan trebalo je u 
groblju opet mnogo toga načiniti. Prije svega mora- 
la se očistiti i urediti crkva sv. Lovre u kojoj je 
uvijek toga dana brodski župnik čitao svečanu misu 
za sve pokojne. Stoga nas je i tu čekao velik posao: 
čišćenje i pranje crkvenog poda, prozora i ulaznih 
vrata, pa oltara i svijećnjaka, postavljanje novih 
oltarnika, čišćenje trave oko crkve. Isto smo tako 
morali čistiti i uređivati one grobove čiji su vlasnici 
to posebno naručili, a tih je bilo mnogo. U tim smo 
poslovima svi sudjelovali, dok su čika Franja i 
veliki Jozo popravljali oštećene grobnice. 

Tih smo dana radili od jutra do mraka s malim 
prekidom za vrijeme ručka, a kako je bila velika 
vrućina, morali smo se iza ručka malo »namočiti« 
u obližnjoj Glogovici da možemo nastaviti rad. 

Pred blagdan su dolazili na groblje i oni koji 
su sami uređivali svoje grobove, tako da je cijelo 
groblje postalo veliko radilište. Na jednoj strani 
mogao si vidjeti kako kose travu oko grobova i 

čiste staze između njih, na drugoj kako sipaju bijeli 
šljunak i grabljama ga razvlače po grobu ili po 
stazi. Dalje opet vidiš kako sade cvijeće u krugove 
ili redove, učvršćuju križeve i kite ih zelenim 
vjenčićima ili stručcima cvijeća utiskujući u zemlju 
oko njih voštane svijeće ili kandila sa uljem i 
žišcima. Na grobnicama imućnih građana peru se 
mramorni spomenici i nadgrobne ploče, čiste se 
mesingaste karike, skupocjene vaze i viseća kandi- 
la... 

Na sam blagdan počeli su već od ranog jutra 
dolaziti na groblje i pojedinci i skupine, a oko 
desete ure nastala je i pred ulazom i u samom 
groblju prava stiska. Pred ulazom su tu stisku 
izazvali licitari koji su, jedan s lijeve a drugi s 


desne strane, pod svojim šatrama prodavali svijeće 


i medičarske kolače i igračke. Na svijeće su navalili 
odrasli, osobito žene, a na medenjake, šećerna ob- 
lizala i različite igračke od tijesta navalila su djeca, 
dok su pažnju djevojaka privlačila velika i mala 
licitarska srca sa četverouglastim zrcalima u sre- 
dini. Također se mnogo djece natiskalo na krajevi- 
ma tezge gdje je jedan momak točio šerbet, tj. 
svježu medovinu. Tu se neprestano točilo i pilo... 

Sva ta gužva oko licitarskih tezgi prilično je 
otežala i samo ulaženje u groblje. No još je veća 
stiska bila u crkvi, osobito za vrijeme mise. Kako 
je crkva bila premalena za toliko mnoštvo, mnogi 
su slušali misu pred crkvom, a neki su se samo 
kratko vrijeme tu zadržali i onda pošli prema 
grobovima svojih pokojnika. 

Poslije mise obavljali su župnik i kapelan bla- 
goslov grobova, a u isto vrijeme čulo se s nekih 
grobova oplakivanje pokojnih. Posebno se isticalo 
ridanje jedne mlade žene: »Jao, jao! Kuku mene 
kukavice, zašto si me ostaviooo...?« 

Posjećivanje groblja produžilo se i preko pod- 
neva, a bilo ga je i kasnije, osobito iza večernjice, 
tj. oko četiri sata po podne. Podvečer su se, napo- 

kon, posjeti prorijedili i pomalo prestali, a kad se 
zamračilo, na nekim je grobnicama svjetlucalo još 
samo pokoje svjetlo iz kandila. Ljudski se glasovi 
nisu više čuli. Uskoro su i crkvica svetog Lovre i 
ostale kapelice, i spomenici i grobovi sasvim utonuli 
u mrak i tišinu koju je tu i tamo prekidalo jedino 
jednolično i otužno cvrčanje cvrčaka... 

Tako se završio i blagdan svetog Lovre koji 
nam je zadao toliko posla. Umorni od naporna ra- 
da prethodnih dana, a i od mnogih posjeta rodbine, 
koja se — posjećujući groblje — navraćala čiki 
Franji i teti Kati, i mi smo se u kući pomalo smirili 
i ranije polijegali < da se od svega toga čestito od- 
morimo. 


Slijedećih dana život se vratio u normalu pa 
smo mogli veću pažnju posvetiti sitnim, domaćim 
poslovima u kući, dvorištu i bašči, a uz to smo 
češće mogli ići na kupanje, dakako, najviše na 
Glogovicu, a koji put i na Poloj. 

Navečer bi obično ranije večerali pa onda izni- 
jeli stolice na dvorište i, sjedeći pod dudom uz 
ogradu, razgovarali, šalili se i promatrali prolaznike 
koji su se iz grada vraćali u obližnja sela. Pri tom 
smo opazili da gotovo svaki od njih, prolazeći pokraj 
samog groblja, zapjeva kakvu pjesmu ili počne 
fićukati, a kad se udalji od groblja, prestane pje- 
vati. Zaključili smo da je posrijedi strah od mrtvih! 
Isto se događalo i u kasnoj noći, pa nas je to pje- 
vanje znalo i probuditi. Kad su nas tako trojica 
mladih jedne noći probudili svojim pjevanjem, Ivo 
je brzo ustao, ogrnuo se bijelom plahtom i stao na 
prozor (okrenut prema cesti) te počeo mahati ru- 
kama i plahtom vičući: »U-u-u! U-u-u!...« Sva tro- 
jica pogledaše prema prozoru, prestaše pjevati i 
pobjegoše... A mi smo se toliko smijali da nismo 
dugo mogli zaspati. A kada smo ujutro sve ispri- 
čali teti Kati i čiki Franji, i oni su se smijali go- 

voreći: »Eh, jeste obješenjaci! Dobro ste im na- 
tjerali strah u kosti! Pa to su i zaslužili! Zašto svo- 
jom noćnom galamom ne daju spavati ni nama 
živima ni našim dragim pokojnicima? « 


koko 


Približio se konac mjeseca kolovoza. Još uvijek 
je bilo lijepo toplo vrijeme, pa kako nije bilo ne- 
kog naročitog posla, išli smo češće na kupanje, i to 
sada više na Poloj, kamo nas je kolima vozio čika 
Franja. A kako smo obično išli svi, bila su nas 
puna kola pa je Šiml, tj. naš konj, imao šta voziti. 
Kad smo se udaljili od groblja, počeli smo i pjeva- 
ti. Počela je, dakako, Fanika, a mi prihvatili i na- 
stavili... »Hajde, Kato, hajde zlato, hajde sa mnom 
celer _brati...« ili »Sunce jarko, sunce jarko, ne 
sijaš jednako...« i druge, u ono vrijeme popularne 
građanske i narodne pjesme. I tako je to išlo sve do 
Poloja gdje je obično u to doba (poslije podne, oko 
tri sata) bilo već prilično mnogo kupača — i od- 
raslih i djece. Poloj u ono vrijeme nije imao ure- 
đenog i ograđenog prostora za kupanje s kabinama 
za svlačenje i oblačenje, nego je to bila duga pri- 
rodna pjeskovita i otvorena obala (plaža) na kojoj 
se kupalo slobodno (bez naplate), a svlačenje i obla- 
čenje obavljalo se na gornjem dijelu obale uz sav- 
ski nasip. Tu smo i mi obično ostavljali kola, koja 
su nam kod svlačenja poslužila kao paravan (za- 
slon), i onda sišli na pijesak i našli si mjesto na 
kojem smo se poslije svakog kupanja (u vodu smo 
išli više puta) sunčali i pričali... To je naše kupanje 


“trajalo dva do tri sata, a katkad i do zalaska sunca. 


Koji put nas je i glad potjerala kući. 


koko 


Prolazili su posljednji kolovoski dani, a u nama 
dvojici, uivli u meni, pojavilo se najednom neko 

čudno i pomalo tugaljivo osjećanje da ćemo se us- 
koro morati rastati s ovim našim dragim društvom 
i boravištem koje smo, uza svu njegovu grobljansku 
atmosferu, zaista neobično zavoljeli. Ali — iznenada 
se dogodilo nešto što je prilično potreslo naše osje- 
ćanje i naše raspoloženje. 

Par dana prije svršetka mjeseca, kad smo se 
svi, osim velikog Joze, našli kod ručka, rekao je 
čika Franja da on ima obaviti jedan važan posao, 
pa nas ne može voziti na Poloj. Kako teta Kata i 
Fanika nisu bile raspoložene za pješačenje, dogo- 
voreno je da idemo samo mi dečki. Čika Franja je 
dodao da povedemo sa sobom i Šimla pa da i njega 
okupamo na lijevoj strani, kod ušća Glogovice u 
Savu, gdje su ga obično prije kupali. Iza ručka je 
stric otišao na kratak odmor, teta i Fanika su prale 
suđe, a nas dvojica smo dočekali velikog Jozu i 
obavijestili ga o svemu. On je brzo pojeo svoj 
ručak pa smo već u tri sata izveli Šimla i pošli 
prema Glogovici i onda uz nju dosta brzo stigli 
do njezina ušća gdje počinje i Poloj. 

Tu smo se malo odmorili a potom se svukli za 
kupanje. No veliki je Jozo naglo okrenuo glavu 
prema desnoj obali Glogovice i pogledavao na žarko 
osvijetljenu pješčanu plažu, udaljenu koji stotinjak 
metara od Glogovice. I okrenuvši se k nama, reče: 

— Dečki! Idemo mi sa Šimlom na drugu stra- 
nu, tamo je ljepše za kupanje i za sunčanje, a 
stvari mogu ostati ovdje. 

— Ali čika Franja je rekao da ste to uvijek 
ovdje radili — izletjelo je meni iz usta, a veliki 
mi Jozo odmah začepi usta govoreći: 

— A šta ti znaš kako je to bilo? Čiki Franji 
se uvijek žurilo, pa mu se nije dalo prelaziti na 
drugu stranu, a mi sada imamo dosta vremena, 
pa ćemo to izvesti ovako: ja ću ići naprijed i voditi 
Šimla ularom, a vi idite za njim i vičite: »Đijo!« 

Rekavši to, Jozo pođe sa Šimlom do vode, uđe 
u potok i povuče konja u vodu, a mi pođosmo za 

njima. Dubina vode bila je oko jedan metar, ali 
je na sredini korita bilo dosta mulja i dok je Jozo 
sretno pregazio taj mulj i primakao se drugoj stra- 
ni, Šiml je zastao. Nato smo Ivo i ja ušli u vodu iza 
Šimla i poticali ga vičući: »Đijo, Šiml, đijo!« Ali 
= Šiml je ostao stajati. Tada smo ga pokušali u 
isto vrijeme mi otraga tiskati a Jozo s druge strane 
vući ularom, no — sve je to bilo uzalud! Konj je 
stajao u vodi kao ukopan. Bilo je očito da se Šiml 
zaglibio u mulj kojega se ovdje, pri ušću u Savu, 
mnogo nakupilo. 

Prestrašili smo se sva trojica i nemoćno načas 
zašutjeli, a onda veliki Jozo povikne: 

— Jozo! Hajde se brzo obuci i trči kući po 
čiku Franju! Reci što se dogodilo i neka odmah 
dođe i ponese veliko uže! 

Nisam baš rado išao s tom žalosnom viješću, 
ali drugog izlaza iz tog zla nije bilo. 

Kad .sam stigao kući i dršćući od uzbuđenja 
sve  Ispripovjedio, čika Franja se strašno ra- 
srdio vičući: »Sto ste mi to načinili? Što ste to 
načinili?« Ipak je brzo uzeo užčta i za kratko vri- 
jeme stigosmo na Poloj. Vidjevši situaciju, koja se 
nije ništa promijenila, odmah se svukao, ušao s 
užetom u vodu i svezao ga oko Šimlovih leđa i 
trbuha u prednjem dijelu tijela, zatim ga provukao 
između prednjih nogu i s dvostrukim ostatkom izi- 
šao na desnu stranu gdje je veliki Jozo držao ular. 
Tu su obojica prihvatili uže, a čika Franja je dao 
uputu: »Sad ćemo oprezno i lagano povlačiti i po- 
puštati, povlačiti i popuštati...« Kako smo Ivo i ja 
bili na drugoj strani, a željeli smo pomoći, rekao 
nam je da odemo malo unatrag i prijeđemo na 
mjestu gdje nema mulja, pa ćemo onda svi vući. 
To smo i učinili. 

I tako smo svi uprli i lagano, složno potezali. 
Teško je išlo, no ipak je krenulo... Šiml se. počeo 
micati... Tada smo uprli sve snage i bez popuštanja 
naglo povukli i — konj se našao na desnoj obali 

oslobođen vodenih veriga... U početku je malo po- 


srtao od umora, no brzo je živnuo, pogotovu kad 
smo ga oprali savskom vodom. I sami smo se na 
brzinu oprali, obukli se'i desnom stranom Glogo- 
vice krenuli kući. Umorni i šutljivi (mi se dečki 
nismo usudili govoriti, a čika Franja je, čini se, 
još uvijek bio srdit), sporim i teškim koracima, 
kao i naš Šiml, vukli smo se prema glogovičkom 
mostu na grobljanskoj cesti. I žalosno je izgledala 
ta naša povorka: naprijed veliki Jozo — pokunjen, 
držeći ular i osjećajući svoju krivnju za svu ovu 
nevolju, za njim Šiml — pognute šije i jedva dižu- 
ći noge, onda Čika Franja sa užetima — namrgođen 
i očito ljut, i nas dvojica — također pokunjeni, 
no više u strahu što će biti kod kuće. Bilo je, na- 
ime, jasno da čika Franja ovdje suzdržava svoj 
bijes i da će kod kuće biti svašta. 

Međutim, kod kuće se, začudo, nije ništa do- 
godilo. Kad smo stigli i kad je teta Kata, sva u 
brizi, pitala što se to dogodilo, čika Franja je samo 
rekao: »Tako to biva kad mladi ne slušaju starijih. 
Hvala Bogu da nije bilo većega zla! Nek' ti oni 
pričaju.« I još je dodao: »Vi, dečki, odvedite konja 
u staju i nahranite ga, a onda svi večerajte bez 
mene, jer ja idem odmah u krevet! « 

Teta Kata ga je na te riječi čudno pogledala, 
a velikom Jozi i nama dvojici je odlanulo, jer smo 
očekivali buru... Zadovoljni takvim svršetkom, veselo 
smo obavili posao u staji, a onda — za vrijeme 
večere — ispripovijedali teti Kati što se desilo na 
Poloju. 


* o * o 


Dva dana iza tog događaja bila je teta Kata u 
gradu da obavi neke poslove, pa je posjetila i naše. 
Oni su joj tom prilikom rekli da je tati već prilič- 
no dobro i da bismo Ivo i ja mogli doći kući. Kad 
nam je to na povratku rekla, dodala je da možemo 

kod njih još ostati ako nam se sviđa. Kako je tu 
bio nazočan i čika Franja, obojica smo plašljivo 
pogledavali na nj i šutjeli. On je to opazio i smije- 
šeći se rekao: »Boje se oni da ne bi opet morali 
ići na Poloj sa Šimlom! Je li tako, dečki?« 

Videći čiku Franju nasmijana, postali smo hra- 


briji i pitali ga: 


— A zašto nas niste sve izgrdili kad smo na- 
činili ono sa Šimlom? 
Na. Pa vas dvojica i niste bili krivi, veliki Jozo 
je vodio, on je svemu kriv. No sada je dosta o tom! 
"Vi ste obojica dobri dečki pa — kako je već rekla 
teta Kata — možete još ostati kod nas. 


Teta Kata se smijala i čekala naš odgovor. Ali * 
— u taj čas mi smo se sjetili škole, pa Ivo stoga 
odgovori: 

— Hvala vam, teta Kato i čika Franja, bili 
ste nam jako dobri, no moramo se vratiti kući jer 
nam počinje škola! 

— Na te riječi obadvoje su se slatko nasmijali, 
a teta Kata reče: 

— E, to je onda druga stvar: dužnost je duž- 
nost! 

I tako | je u vedrom raspoloženju završen naš 
dvomjesečni tusculum na osami brodskoga groblja. 
| Slijedeći dan prije podne bili smo već kod 
svojih. 

BITKA NA GLOGOVICI 


Na početku prvog svjetskog rata Slavonski je 
Brod opet postao veliko sabiralište vojnika. Ovaj 
put su se njima napunile i druge javne zgrade, 
škole i bolnica, pače i neke obrtničke prostorije, 
koje su upotrijebljene kao vojna skladišta za hranu, 
odjeću i obuću. 

I u mnogim privatnim kućama zauzete su čak: 
i suše (šupe) i u njih smješteni vojnici s municijom 
i hranom. 

Tako su po cijelom gradu vrvjeli vojnici, i to 
iz različitih zemalja nekadašnje Austro-ugarske mo- 
narhije. Osim naših, hrvatskih vojnika, bilo je tu 
Madžara, Nijemaca, Čeha, Slovaka, Poljaka, Rumu- 
nja i drugih narodnosti, ali najviše, dakako, Nije- 
maca i Madžara. I svi su se oni, izuzevši Madžare, 
prilično dobro ponašali prema našim vojnicima i 
domaćem stanovništvu.  Pomagali su im gdje su 
mogli u poslu i hrani. Sjećam se da su češki i 
njemački vojnici, koji su bili smješteni u susjed- 
stvu (Zitterbart) — a tamo je bio i veliki vojni 
magazin — davali nama djeci u »porcijama« dio 
svoje »menaže« (vojničkih obroka) vadeći je još 
toplu iz kotlova... 

Madžari su bili sasvim drukčiji. Mrki, srditi, 
bahati — uvijek su nas gledali s nekim prezirom i 
često vikali i psovali. Uopće su se vladali kao da su 
oni gospodari u našem gradu, i domaće je stanov- 
ništvo teško podnosilo tu madžarsku bahatost. 

Ta je bahatost još više dolazila do izražaja u 
vojsci. Neki vojni odredi sastojali su se od naših 
vojnika, ali su im zapovijedali madžarski kaplari 

koji su često iskaljivali svoj bijes na našim vojni- 
cima. 

Evo — što se jednom dogodilo! 

Nas nekoliko dječaka igralo se u predjelu Muc- 
vanja, tj. onog dijela grada koji leži pokraj Save 
iza Franjevačkog samostana. Najprije smo se igrali 
blizu gradske »pumpe« (sisaljke za vodu), onda 
smo preskakivali željezne pregrade na staroj »mar- 
vinskoj pijaci«, odakle smo kroz dvorište stare Re- 
pićeve kuće prešli u susjednu, Filipovićevu ulicu. 
Tu smo se više puta znali voziti na biciklu, no ovaj 
put smo odlučili poći prema Samostanu. I čim smo 
krenuli u gornji dio te ulice, opazili smo mnoštvo 
ljudi kako se skuplja pred kapijom jedne niske kuće 
i gleda u dvorište. Požurili smo, dakako, da vidimo 
što se to tamo zbiva. Došavši pred kapiju, imali 
smo što vidjeti: 

Na povelikom četvorouglastom dvorištu, okru- 
ženu s ulične strane kapijom i dvjema kućama, a 


s protivne strane velikom šupom i stajom, nalazi se 


veća skupina vojnika. Desetak. ih je u redu i stoje 
»haptak« (mirno!), trojica iza njih žurno prolaze 
i ulaze desno u šupu, a s lijeve strane, na kući koja 
se s ulice pružila u dvorište, vise dva vojnika pod 
strehom svezanih ruku, povučenih gore prema gredi 
za koju je zavezano uže. Dolje, nedaleko od njih, 
stao madžarski kaplar i dugom žilavom šibom udara 
po njima i grozno psuje. Kod svakog udarca njihova 
se tjelesa trzaju, a oni se savijaju od boli i čuje 
se prigušeno stenjanje... 

Strašno je to bilo i slušati i gledati! 

Gledaoci s ulice zgražaju se nad tim prizorom, 
gunđaju i potiho psuju, ali se nitko ne usuđuje 
glasno izreći negodovanje. 

Moji drugovi i ja stojimo preneraženi usred 
gledalaca, ali ne možemo izdržati i jedan poviče: 

»Što taj Madžar muči naše vojnike? Svinja 
jedna! « 

»Daj šuti!« — opomenu ga jedan stariji i doda: 
»Madžari su sada ovdje bogovi!« 

»Kakvi bogovi? Samo je jedan Bog! — povika- 
smo mi i nastavimo: »Bacimo na ovoga razbojnika 
kamenje!« : 

Sada se i drugi gledaoci okrenuše k nama i kad 
su vidjeli da mi tražimo kamenje, rekoše nam: 

»Dečki, nemojte to činiti! Sada je rat... 1 može 
biti još većeg zla! Hoćete li da ovaj Madžar i vas 
uhvati i objesi...?« : 

To je bilo tako uvjerljivo rečeno da smo se 
zaustavili, a u isto vrijeme su neki s ulice opazili 
da Madžar pogledava na sve nas i pita što se to 
zbiva na ulici. X 

»Bježite što prije odavde...! Eno, kaplar već 
gleda ovamo!« — počeše nam svi govoriti, a mi 
odvratismo: ' : 

»Idemo, jer vidimo da s vojskom ne možemo 
ništa. Ali, pokazat ćemo mi madžarskoj školi što 
možemo! « . 

To rekosmo i dadosmo petama vjetra... Ko 

No — glas o tom događaju brzo se raširio po 
cijelom gradu i svuda je raslo neraspoloženje ne 
samo protiv madžarskih vojnika nego i protiv do- 
maćih Madžara koji su se također bahato vladali 
prema domaćem stanovništvu. Stoga su se i na 
ulicama mogli čuti oštri protesti protiv te bahatosti. 

I u školama se o tome mnogo govorilo, a po- 
gotovo u mojem petom razredu, koji je tada bio u 
tzv. Širokoj ulici, i to u privatnoj kući (jer su 
školske zgrade u vrijeme rata bile zauzete od voj- 
ske i Crvenoga križa). Među mojim drugovima na- 
stalo je tom prilikom takvo ogorčenje da su gotovo 
svi otvoreno govorili kako Madžarskoj školi, tj. 
đacima madžarske škole treba »navijestiti rat«. | 

U Brodu je naime — zbog većeg broja madžar- 
ske djece — Madžarska državna željeznica sagradila 
za njih školu, i to blizu Željezničke stanice. A kako 
su madžarski đaci i prije rata rado izazivali naše, 
često je dolazilo do sukoba između njih i nas. Ti 

su se sukobi obično dešavali blizu njihove škole, 
oko željezničke stanice i dalje uz željezničku prugu, 

ili kod drvne industrije »Slavonija«, pa čak i na 
Osječkoj cesti, blizu potoka Glogovice. 

Stoga nije trebalo mnogo da i sada — nakon 
onog mučnog događaja u Mucvanju, koji je izazvao 
val ogorčenja — dođe opet do većeg sukoba između 
nas i njih. O tome se više dana šaputalo ne samo 
u školi nego i na mjestima gdje smo se sastajali 
zbog igre. 

Tih se dana veći broj nas petoškolaca skupljao 
u blizini stanice, oko pruge i na obližnjim livada- 
ma gdje se vršio dogovor i priprava za planiranu 
borbu, bolje reći bitku. Neki su madžarski đaci 
to opazili pa su se uskoro počele javljati i njihove 
»izvidnice«. Po dvojica njihovih promatrala su iz 
daljine kretanje naših u području stanice. Njihov 
se broj svaki dan povećavao. 

Budući da smo mi običavali nositi sa sobom 
štapove i kolce, a neki su donosili i kratke vojničke 
lopatice (kakve vojnici upotrebljavaju za kopanje 
rovova, tj. »dekunga«), Madžari su zaključili da se 
mi spremamo na nešto što je upereno protiv njih. 
A kad su neki od nas ponijeli sa sobom drvene 
puške, a isto tako i kratke gumene pračke (»šlaj- 
dere«), počeli su to činiti i Madžari. 

Tako nije ni trebalo formalnog »navještaja 
rata«. Osjećalo se i s jedne i s druge strane da će 
doći do bitke. Čekao se samo neposredan povod. 

Jednog popodneva, rano iza ručka, na nekoliko 
je teretnih vagona Madžarske državne željeznice 
oznaka M. A. V. (Magyar Allam-vasut) bila prema- 
zana crnom bojom, a isto je tako uz broj 36 bila 
precrtana riječ ember i napisana riječ ljudi, a uz 
broj 6 je precrtano lo i napisano konja. 

Spazivši tu promjenu, nekoliko se Madžara sa- 
krilo s druge strane kolosijeka i čekalo da naiđu 
naši pa da ih oni iznenade. Međutim se s te stra- 
ne, iza jednog vagona, nenadano pojaviše dva ču- 
vara (vahtera) sa štapovima i potrčaše k njima 
vičući: »A-ha, tu ste vi ptići!« I počeše udarati po 

njima prije nego su oni dospjeli išta reći. Prestra- 
šeni, dadoše se u bijeg uzalud vičući: »Nem... nem... 
mi... nem farbali...« Stražari su ih i dalje gonili 
sve do prve rampe gdje se prelazilo preko pruge u 
predio »Malog Pariza«. 

Dok se to zbivalo, skupio se blizu onih vagona 
veći broj drugih madžarskih đaka, od kojih su 
neki imali i štapove, pa vidjevši što se dogodilo, 
zaobiđu čuvare i pođu s druge strane pruge pre- 
ma rampi i dalje desno u pravcu kojim su pobjeg- 
li njihovi drugovi. 

Sve je to promatralo nas petnaestak petoškolaca 
koji smo već prije bili pošli, također »naoružani«, 
s područja »Slavonije« prema rampi i željezničkoj 
stanici, ali smo se zaustavili pred samom rampom i 
sakrili se iza pruge. Sada smo i mi prešli preko 
pruge i pošli za Madžarima. 

Uskoro smo se svi našli na Osječkoj cesti, ne- 
daleko od potoka Glogovice. I kad smo se približili 
jedni drugima, jedan od naših poviče: 

»Hej, Magyarorszak... jo napot!« 

S njihove strane doleti najprije jedan kamen, 
a odmah iza toga slijedilo je više njih. 

Kako na onaj pozdrav nismo očekivali odmah 
takav odgovor, malo smo se povukli natrag, skrenu- 
li sa cestei sakrili se iza jedne kuće i njenih gospo- 
darskih zgrada. Madžari su se također povratili i 
pošli za nama, ali smo mi naglo potrčali naprijed i 
ponovno se uspeli na cestu te njome krenuli prema 
Glogovici, odnosno prema mostu. To je područje 
bilo kao stvoreno za naš planirani pothvat. Na 
njemu smo se osjećali kao kod kuće, dobro smo ga 
poznavali i često se na njemu igrali. Zato smo sada 
nastojali namamiti Madžare ka Glogovici i mostu. 

Madžari su naš privremeni uzmak i manevrira- 
nje s obilaskom oko kuće shvatili kao našu slabost 
i pošli opet za nama pa, videći da mi »uzmičemo « 
prema mostu, pojurili cestom bacajući opet kamenje 
na nas koji smo već bili kod mosta. Tako smo i 

njih privukli k mostu i Glogovici. I tu je sad 
počela glavna bitka. 

Dok su se naši protivnici, već prilično umorni 
od trčanja i bacanja kamenja (sad su ga prestali 
bacati jer su nam bili, tako reći, za leđima) počeli 
spremati da na nas udare štapovima, mi smo se 
neposredno kraj mosta naglo spustili strmom i ne- 
ravnom obalom u plitko korito Glogovice i po 
krupnom kamenju, koje je stršilo iz vode, spretno 
zašli pod most. 

Madžari se također počeše spuštati dolje, ali 
nenavikli na takav teren, neki zapeše za grmlje 
obraštene obale, a neki se poskliznuše i otkoturaše 
u potok. I dok su se oni pokušavali srediti i poći 
za nama pod most, veći dio nas već je s druge 
strane izašao ispod mosta, uspeo se gore, obišao 
most i spuštao se iza njihovih leđa. 


»Hura! Hura!« — počeli smo vikati iznad njih 
i udarati štapovima i drvenim puškama po njihovim 
leđima... 

Oni pak naši koji su se još zadržali pod mostom 
tukli su se šakama s nekoliko njihovih koji su us- 
pjeli doći pod most. 

Tako se na dvije strane vodila žestoka borba, 


dakako, uz veliku viku i lupanje štapova i međusob- 
no dozivanje. Bilo je tu i kupanja i deranja, lomili 
se štapovi, pucali kolci, krvarili nosovi, a i glava 
je gdjekoja zazvonila. Uz to je i voda prskala na 
sve strane, pa su neki bili sasvim mokri... 

Sve bi to, vjerojatno, potrajalo još prilično 
dugo, da se nije gore na mostu skupio veći broj 
ljudi koji su to promatrali najprije sa zanimanjem, 
misleći da je sve samo dječačka igra, ali kad su 
vidjeli nekoliko okrvavljenih glava, počeli su prima 
vikati da prestanu s takvom »igrom«. 

Uporna vika gledalaca s mosta postigla je ipak 
svoju svrhu. Borba je počela jenjavati i prvi su se 
madžarski »ranjenici« izvukli iz gužve te pošli 
malo dalje uz potok, čučnuli i prali lice, osobito 

nos i kosu, zatim čistili odijelo i cipele, a neki su 
tražili kape koje su im pale za vrijeme borbe. Na- 
kon njih su pomalo napuštali borbu i ostali njihovi 
drugovi tjerani od nas sve dotle dok se nisu gore 
na livadi spojili sa svojim »ranjenicima« i skupa s 
njima, umorni i pokunjeni, otišli u pravcu Osječke 
ceste. 

Mi smo se također sabrali s druge strane mosta 
gdje se nekoliko naših, lakše ranjenih, čistilo i 
pralo, a onda smo skupa s njima obišli sav teren 
na kojem se odvijala bitka, pokupili svoje štapove 
i drvene puške (moja se, na žalost, slomila na leđi- 
ma jednog Madžara!) i uspeli se na cestu. Sada smo 
tek opazili da je glavni naš borac, veliki Joso, ipak 
teže ranjen u glavu. Počeli smo ga žaliti, a on 
reče: »Pustite, proći će to! Glavno je da smo dobili 
bitku i da smo platili Madžarima za onaj zločin u 
Mucvanju!« 

Prije odlaska pogledali smo još jednom mjesto 
naše borbe: i most, i Glogovicu, i njezine obale i 
kamenje u vodi — sve je sada mirno, samo se 
čuje šum njezine vode, a iz toga šuma kao da 
izlaze riječi: »Bravo, dečki! Sve ste dobro obavili...!« 

Obradovani tim, veseli zbog uspjele strategije 
na Glogovici i obasjani zapadnim suncem, koračali 
smo u skupini Osječkom cestom, a onda se razišli 
svojim kućama... 

\ 

KUPANJE NA POLOJU 


Za vrućih ljetnih dana stari su Brođani jato- 
mice hrlili k rijeci Savi da u njoj osvježe znojna 
i umorna tjelesa. Velik dio građana, osobito onih 
iz središnjega gradskog područja, služio se Repi- 
ćevim kupalištem, koje je tih dana bilo i pretrpano 
kupačima, dok su ostali građani odlazili na »Poloj«, 
to jest na veliku pjeskovitu plažu izvan grada, u 
donjem zavoju Save. Na toj sam se plaži i ja naj- 
radije kupao jer sam si na njoj po volji našao 
mjesto koje mi je odgovaralo za kupanje. 

Jednog srpanjskog dana odlučio sam opet poći 
na Poloj. Prije odlaska na put pošao sam u naš vrt 
da uberem nekoliko kajsija za osvježenje na Poloju. 
Kad je to vidjela moja mala nećakinja Zdenka, 
dotrči za mnom i upita: 


— Uja Jozo, hoćeš li i mene povesti na Poloj? 

— A hoćeš li izdržati put po toj vrućini? 

— Hoću, samo me povedi! 

— Dobro, Zdenka! Idi se brzo spremi dok ja 
naberem kajsija! 

Kad je ona to čula, potrči u kuću vičući od 
radosti: »Idem i ja na Poloj! Idem i ja na Poloj!« 

Nakon nekoliko trenutaka pošli smo od kuće. 
U početku smo se žurili, tako da smo brzo prošli 
i našu ulicu, i Ciglarski dol i svršetak Pivarske 
ulice. Zatim krenusmo nalijevo u Vrazovu ulicu 
pa pokraj stare solane i Malog Vijuša stigosmo na 
Veliki Vijuš. Prošavši njegove uvale, dođosmo na 
utrtu stazu u smjeru Poloja. 

Pred nama se protegla duga zelena ravnica 
Velikog Vijuša. Tu usporismo korake. Prostrana 
travnata ravan i užareno sunce prilično nas izmo- 
riše. Obuzela nas je tromost i vukli smo se s noge 
na nogu. Da nam vrijeme brže prođe, počeli smo 
razgovarati. 

— Slušaj, Zdenka — započnem ja — zašto si 
ti zaželjala poći na Poloj, kad ne znaš plivati? 

— Pa nisam još bila na Poloju, a toliko sam 
čula govoriti o njemu. Koji su tamo bili, svi govore 
da je lijepo, plitko, i da se djeca mogu lako kupati 
i igrati. Pa zašto se i ja ne bih tamo kupala? 

— Istina je, i djeca se tamo kupaju, ali samo u 
plićaku, a onda — više se igraju nego kupaju. 
I ti ćeš se tamo kupati, samo, znaš, ja neću moći 
s tobom dugo biti u plićaku, jer volim roniti, a u 
plitkom se to ne može. Djeca i neplivači zamute 
vodu pijeskom koji kod ronjenja ulazi u oči. 

Zdenka je malo zašutjela, a onda upita: 

— Zar ti, uja Jozo, gledaš u vodi kad roniš? 

— Pa naravno, inače ne bih vidio kuda plivam. 

— Onda ti roniš i plivaš pod vodom? 

— Tako je, plivam otprilike jedan metar pod 
površinom vode. 

— A ja sam mislila da ti samo zagnjuriš glavu 
u vodu ili čučneš... 

— Pa kako bih mogao čučnuti kad ni na čemu 
ne stojim? 

— A zar ti ne uđe voda u usta? Od nje bi se 
mogao zagušiti pa onda i utopiti... 

— To bi se i dogodilo kad bih usta držao 
otvorena i kad bi mi ponestalo zraka. 

Tada sam joj protumačio kako je kod plivanja 
potrebno udisati što više zraka koji čovjeka drži 
na vodi, a prije ronjenja treba, dakako, udahnuti 
još više zraka i držati zatvorena usta da se može 
što dulje izdržati pod vodom. 

Zdenka je pažljivo slušala moje razlaganje a 
onda je nekako ponosno pogledala u mene kao da 

se divila što ja, njezin ujak, sve to znam i što mogu 
sve to i učiniti A nakon kratkog razmišljanja 
reče: 

— Znaš, uja Jozo, ja mislim da to ipak mora 
biti vrlo teško i mene bi bilo strah tako roniti. 

— To ti sada tako misliš jer ne znaš plivati, 
ali kad naučiš plivati, onda ćeš vidjeti kako je to 
jednostavno. 

— Ah... kad će to biti? — uzdahne ona i malo 
zašuti, a onda upita: 

— A kad si ti, uja, naučio plivati i je li te 
tko učio? 

— Počeo sam kao desetogodišnji dječak, i to 
u jednoj nevolji... 

— Pa kako u nevolji? 

— Evo, slušaj! Kad smo uja Ivo i ja — za 
vrijeme tatine bolesti — bili dva mjeseca kod tete 
Kate i čike Franje, često smo s njom i njezinom 
rođakinjom Fanikom išli na kupanje u Glogovicu 
koja je blizu njihove kuće. Taj je potok na nekim 
mjestima tako širok da se u njemu može kupati 
i veći broj osoba. Ali jedan dio toga »bazena« 
predubok je za djecu i u nj su išli samo odrasli. 
No jednom su prilikom teta Kata i Fanika uhvatile 
mene ispod ruku — jedna s lijeve a druga s desne 
strane — i povukle me u duboko, obećavši da će me 
držati. Ali nakon kratkog vremena pustili me samog 
i odmaknuli se gledajući što će biti sa mnom... 
Ja sam počeo i rukama i nogama mlatiti po vodi 
i nekako sam »doplivao« do plitkoga. Tu sam stao 
vikati na njih, a one su se smijale govoreći: »Vidiš 
da ti se nije ništa dogodilo, već možeš plivati... 
To me je potaklo da i sam opet pođem u duboko, 
a one su, dakako, nadzirale te moje pokušaje i 
upozoravale me kako se moram držati u vodi i 
paziti na pravilan zamah ruku u nogu. Tako je to 
išlo nekoliko puta. Slijedećih sam dana vježbao te 
kretnje i osjećao se sve sigurniji u vodi. To je, 
eto, bio početak. A kad smo se mi djeca vratili 
kući, nastavio sam svoje plivačke vježbe najprije 

u bazenima Repićeva kupališta, a poslije na ram- 
pama kod Granika i napokon na Poloju — kamo, 
eto, i nas dvoje sada idemo... 

U tom pričanju brzo nam je prošlo vrijeme 
i pred nama se pojavio polojski nasip i sam Poloj. 
Još nekoliko koraka i — evo nas na pjeskovitoj 
obali Save! Najprije smo sjeli na pijesak da se 
malo odmorimo od hodanja. Tu su nam dobro 
došle kajsije što smo ih bili ponijeli sa sobom. 
Sve smo ih potamanili..., a onda smo promatrali 
Savu i kupače. 

Zanimljivo je gledati to šareno mnoštvo... 
Ovdje, blizu nas, u plićaku sjede mamice s malom 
djecom od kojih se jedna smiju, a druga plaču 
dok ih one polijevaju vodom... Malo dalje veća 
djeca pokušavaju plivati, ali im to baš ne ide od 
ruke: zadihali se i neprestano gutaju i ispljuva- 
vaju vodu... Lijevo od njih neki su mališi svezali 
uz tjelesa po dva napuhana svinjska mjehura — je- 
dan s jedne, a drugi s druge strane tijela — i 
uspijevaju se pomoću njih držati na vodi... Tamo 
desno dva mladića dlanovima gurkaju površinu 
vode i tako prskaju skupinu djevojaka... I odrasli 
su u akciji: Jedni se polijevaju vodom, drugi se 
sapunom pažljivo peru, a nekima je dosta pranja 
pa izlaze iz vode i poliježu na vrući pjesak... 

No — dosta je gledanja! I nas dvoje zaželjeli 
smo se vode i kako smo već bili pripravni za kupa- 
nje, uđosmo u vodu. Da se Zdenka ne bi osjećala 
osamljenom, ostao sam i ja neko vrijeme u plit- 
kom i tu brčkao i s njom se igrao. Gacali smo u 
toplom plićaku i prskali se vodom. To ju je raz- 
veselilo, a i meni je bilo drago kad sam je vidio 
veselu i razigranu i kad sam čuo njezine poklike 
zajedno s glasovima ostale djece. Radost je care- 
vala i u vodi i izvan nje. Od bučkanja i plivanja 
talasala se voda i njeni su valovi neprestano zap- 
ljuskivali pjeskovitu obalu suncem obasjanog Po- 
loja... 

Ali — ja se zaželjeh plivanja i ronjenja i re- 
koh Zdenki: — Tako Zdenkice, sada bi za te mog- 
lo biti dosta vode. Pođi na pijesak i sunčaj se, 
a ja ću poći u dublje da mogu plivati. 

— Dobro, uja, ali jaću sjesti tako da mogu 
gledati tebe kako plivaš. Samo te molim, nemoj 
plivati odveć daleko, jer me je strah... 

— Ništa se ti ne boj, Zdenkice, samo ti sjedi 
na pijesak pa se sunčaj! — rekoh ja i pođoh u 
duboko. Tu zamahnuh rukama i otisnuh se noga- 
ma te zaplivah najprije »tempo«, a onda se okre- 
nuh na leđa i pogledah prema obali prateći po- 
gledom Zdenku, koja je već bila izašla iz vode i 
sjela na pijesak. Vidio sam kako uporno prati mo- 
je plivanje. Mahnuo sam joj rukom i ona mi je 
uzvratila. Oko mene su se, međutim, našli i drugi 
plivači, i kako smo već bili prilično daleko, Zden- 
ka je počela nemirno pokretati glavu čas lijevo, 
čas desno. Bilo je očito da me je izgubila iz očiju 
ida me traži... 

Ja sam se posve prepustio plivanju i počeo 
sam roniti. To je potrajalo nekoliko minuta. A 
kad sam četvrti put izronio, nisam više ni ja vidio 
Zdenku. I dok sam je pogledom tražio, opazio sam 
kako se na jednom mjestu obale skuplja svijet i 
nastaje gužva. Zaplivao sam prema obali i u isto 
vrijeme začuo neko prigušeno jecanje. Ubrzah pli- 
vanje i potrčah iz vode da potražim Zdenku, ali 
sam već čuo njezin jauk: »Jao...jao...jao! Moj uja 
Jozo se utopiooo...!« 

Brzo viknuh: »Zdenka, evo me!« — ali ona, 
sva u plaču, nije to čula. No ljudi oko nje počeše 
se okretati i, spazivši me kako trčim, upitaše je 
pokazujući na mene: 

— Je li to tvoj uja Jozo?« 

Svi se okrenuše prema meni, a i Zdenka me 
sad opazi i, gušeći se u suzama, poviče: 

— Jest, to je moj uja Jozo! To je on! 

— No, vidiš da se nije utopio! — rekoše oni 
i počeše se smijati i razilaziti, a ja sam već bio 
pokraj nje. sa 


Brzo je ustala, pritisnula se uza me i, držeći me 
čvrsto za ruku, reče (još uvijek zaplakana): 

— Oprosti mi, uja Jozo! Hoćeš li još ići u vo- 
du? 

— Danas više neću! A sad mi reci zašto si 
načinila tu gužvu? 

— Pa...ovaj...prestrašila sam se jer te više ni- 
sam vidjela na vodi pa sam mislila da si se utopio. 
Nemoj se, uja, srditi...! 

Htio sam joj nešto reći da je umirim, ali 
— dirnut njezinom ljubavlju prema meni — nisam 
u prvi mah mogao govoriti, a onda rekoh: 

— No, hajde, Zdenkice! Obucimo se pa ide- 
mo kući! 

Pokupili smo odjeću i pošli do nasipa gdje 
smo se obukli. Prije odlaska još smo jednom po- 
gledali plažu i krenuli kući. Zdenka se već sasvim 
smirila, što više, živo se raspričala: i kako smo se 
u plićaku prskali vodom, i kako me je gledala kad 
sam plivao, i kako sam se okrenuo na leđa i njoj 
mahao i kako sam zaronio.., a onda me više nije 
vidjela. Kad je to ispripovijedala, lijepo me po- 
gledala i upitala: 

— Zar ne, uja Jozo, nećemo reći ni mami ni 
baki što se to sa mnom dogodilo na Poloju...? 

Nasmijah se, uzeh je za ruku i rekoh: 

— Nećemo, Zdenkice, nećemo! 

I održali smo riječ. 

NA GRANIKU 


Na savskoj obali u Brodu bilo je u vrijeme 
mojega djetinjstva još jedno mjesto kamo su rado 
dolazili i pojedinci i manje skupine odraslih, a i 
djece, na kupanje i pecanje riba. To je tzv. Gra- 
nik na kojem su se prije prvog svjetskog rata iz 
šlepova istovarivale velike klade za drvnu indu- 
striju »Slavonije«, a poslije je to mjesto postalo 
privlačivo za kupače i »pecaroše«. Ovamo sam i 
ja često dolazio ili sam ili s prijateljima. 

* Jednog ljetnog popodneva pošao sam tamo sa 
svojim školskim drugom Brankom i s njegovim 
bratom Veljkom te sestrama Nadom i Ljubicom, 
koji su stanovali u Strossmayerovoj ulici i više 
su godina bili moje stalno društvo. I ovaj put 
smo išli zajedno na kupanje. 

Sebelovu koja se upravo vraćala odande noseći u 
svakoj ruci kantu savske vode. I kad smo je po- 
zdravili, ona upita: 

— Kamo vas petero? 

— K Savi, na kupanje i na igru — odgovori- 
smo svi, a ona će nato: 

— E, pazite da se tko od vas ne utopi! Jučer 
sam čula da je ovih dana bilo nekoliko slučajeva 
utapljanja. Čuvajte se! 

— Ne bojte se, susjedo! — viknusmo mi i 
pođosmo dalje. 

Kad smo stigli do Granika, zaustavi nas stari 
lađar Marko također s pitanjem: 

— Vi ćete, djeco, na kupanje — zar ne? 

— Da! — rekosmo kratko. 

— A gdje ćete se kupati? 


55 


— Tu, kod Granika... 

— Zar baš ovdje gdje ima mnogo velikoga 
kamenja? 

— Pa nama ne smeta kamenje. 

— A možda će vam ipak smetati? No ako se 
ne bojite, kupajte se, ali dobro pripazite! Nego — 
čekajte malo da vas nešto upitam. Rekli ste »kod 
Granika«... A znadete li vi zašto se ovo zove Gra- 
nik? 

— Ne znamo. Recite nam Vi, čika Marko! 

— He, to će malo dulje potrajati. No, nek? 
vam bude! Sjednite malo na ovo kamenje, reći 
ću vam što znam. 

Mi odmah posjedasmo, a lađar počne pričati: 

Kao što vidite, Granik je polukružna izboči- 
na, sagrađena od kamena tako da njezin kružni 
dio, koji je dolje širi a gore uži, zadire u Savu 
i voda ga oblijeva. Ovdje, na njegovu gornjem di- 
jelu, gdje mi sjedimo, vidite debele željezne stu- 
piće kako vire iz kamena. To su ostaci one željez- 
ne podloge za koju je bila pričvršćena konstruk- 
cija dizalice koja se zvala »granik«, a po njoj se 
poslije i samo ovo mjesto nazvalo Granik. 

Tu ga ja prekinem s pitanjem: 

— A zašto se ta dizalica zvala »granik«? Kak- 
va je to riječ? 

— To ne znam sigurno — odgovori lađar — 
ali sam čuo kako neki pričaju da je taj naziv 
nastao od njemačke riječi »Kranich«, što znači 
»ždral«. To bi i moglo biti tako jer je ždral ptica 
koja ima tanke noge i dugačak vrat, a dizalica 
mu je u tom slična. ' 

— Dobro, čika Marko, a zašto je ta dizalica 
bila ovdje podignuta — upita Branko. 

— Granik je podigla brodska drvna industrija 
»Slavonija«, i to za istovarivanje. velikih drvenih 
trupaca što su ih dopremali Savom parobrodi-teg- 
ljaši, a ovdje su ih radnici pomoću spomenutih 
dizalica vadili iz šlepova i slagali na gornji dio 
obale, eto tu — blizu nas. 

— A kako su ih dalje otpremali u »Slavoniju«? 
upitah ja. 

— E, pa vidjeli ste ostatke one uskotračne 
pruge kraj koje ste prolazili kad ste išli ovamo. 
Ta je pruga vodila odavde uz Mali Vijuš, pa kroz 
Pivarsku i Karadžićevu ulicu do osječke ceste gdje 
je skretala na stovarište »Slavonije«. Klade su 
otpremali malim vagonima koje su vukli konji. 
Sjećam se da sam se još kao dječak sa svojim dru- 
govima često penjao na te vagone, pa smo se tako 
vozili sjedeći na kladama doklegod nas goniči ko- 
nja nisu potjerali. 

— To je onda bila zabavna vožnja — dobaci 
Nada. 

— Naravno — reče lađar — pa to biste i vi 
rado učinili da su vam sada tu onakvi vagoni, 
zar ne? 

— Oho! I te kako bismo se rado vozili! — od- 
govorismo svi. 

— No, ako se ovdje ne možete voziti na vago- 
nima, možete se do mile volje igrati, kupati i pe- 
cati ribe. Hoćete li pecati? 

— Nećemo — nemamo udica. 

— Pa neke ribe možete hvatati i bez udica. 

— Kako? Recite nam, čika Marko! 

— Evo, reći ću vam: Štuke su dugoljaste ri- 
be i rado plivaju uz obalu, pa ih možete uloviti 
omčom. Uzmete štap od metra, na jednom kraju 
pričvrstite bakrenu ili mjedjenu žicu na kojoj ste 
prije toga načinili omču. Pružite štap s omčom u 
vodu i mirno čekate. Kada štuka dopliva do omče 
(koju ona ne vidi) i proturi kroz nju glavu, snažno 
povučete štap, omča se stegne i — štuka je ulov- 
ljena! 

— Gle, gle! Pa jeste li Vi, čika Marko, tako 
hvatali štuke? — upitasmo mi čudeći se tome što 
je on rekao. 

— Jesam... i znao sam ih mnogo uloviti. 

— E, to moramo jednom pokušati — rekoh ja. 

— Pokušajte, pa ćete se uvjeriti! No, eto! Sad 
sam vam dosta toga napričao. Ja moram ići, a vi 
se kupajte, samo pazite da koji ne razbije glavu 
na tom kamenju. Zbogom, djeco! 

— Zbogom, čika Marko, i budite bez brige! 

Kad je lađar otišao, mi poustajasmo i pođos- 
mo kamenom kosinom obale do vode te skinusmo 
odjeću. Branko, Veljko i obadvije im sestre uđoše 
jedni za drugim u vodu, a ja ostadoh na obali. 
I dok su oni već plivali i prskali se međusobno 
vodom, ja se okrenuh prema Graniku pa počeh 
očima mjeriti i ogledavati njegovu visinu... 

— Što je s tobom, Jozo? Hajde u vodu! — po- 
vikne netko od njih. 

— Još neću! — odvratih ja glasno. 

— Zašto nećeš? — upitaše svi, a Nada doda: 

— Boji se on hladne vode... Zar ne, junače? 

— Ne bojim se ja vode, nego hoću da uđem 
u vodu malo drukčije nego što ste vi ušli. 

— O, pa da: on voli naglavce skakati — pro- 
govori inače šutljiva Ljubica — a ovdje nema odak- 
le skočiti. 

— Imam — viknuh ja odlučno — sada ćete 
vidjeti! 

Svi nato prestadoše s plivanjem i igrom da 
vide kako ću ja to učiniti, a ja se brzo uspeh ko- 
sinom gore i — evo me na Graniku! Kad me 
ugledaše kako se približavam rubu i stršim kao 
sablast na toj visini, počeše vikati: 

— Što ti je palo na pamet? Valjda ne misliš 
odozgo skakati? 

No, u mojoj ugrijanoj glavi i u srcu javila se 
neka luda želja da prkosim svima. Mladenački po- 
nos, samosvijest i težnja da se pokažem pred dru- 
gima — kako to obično biva kod mladih — sve 
je to prostrujilo kroz moju glavu i potisnulo u 
stranu svaki strah, oprez i razbor... I dok su mi 
oni odozdo još uvijek vikali nastojeći me odvrati- 
ti od opasnog nauma, ja gore nagonski raširih ruke, 

ružih ih naprijed i otisnuh se nogama... Moje ti- 
jelo poleti najprije u luku, a zatim strmoglavce..., 
ali — u letu se najednom, još uvijek u zraku, 
naglo trgne, ispruži i u horizontalnom položaju 
pljusne u vodu. Zaronivši malo u vodu, pokazah 
se opet na površini, no nisam plivao dalje, nego 
se odmah okrenuh i zaplivah k obali... Strašno sam 
se osjećao, pogotovu kad sam opazio da svi gledaju 
u mene kao u nekakvo čudovište i šute... Kad sam 
teškom mukom izišao iz vode, odmah sam pošao 
k svojoj odjeći, uzeo je i otišao gore da se obučem... 

Tada su tek i oni izlazili iz vode, a Branko je 
odmah požurio za mnom i kad me je gore stigao, 
zaprepašteno me pogledao i upitao: 

— Zašto si otišao od nas? I kako to izgledaš 
— sav si pozelenio i zašto se držiš za trbuh? 

— Pusti me! — rekoh — Jako mi je zlo, idem 
odmah kući! 

— Pa čekaj malo! Ne možemo te pustiti sama 
kad ti nije dobro — reče on i potrči dolje vičući: 

— Jozi je jako zlo! Hajde, obucimo se, idemo 
svi s njim! O kupanju, dakako, nije više bilo ni 
govora. Svi se, prestrašeni, brzo obukoše i šuteći 
pođoše sa mnom... ' 

Putem se gotovo ništa nije govorilo, ali me 
je ipak Nada oprezno upitala zašto sam, leteći 
kroz zrak, nad vodom naglo izravnao tijelo i trbu- 
hom pao na vodu. Iako mi je bilo teško govoriti, 
rekao sam da sam padajući dolje opazio u vodi 
veliki kamen i sjetio se opomene čike Marka. I 
da spasim glavu, naglo sam podigao gornji dio 
tijela uvis, ali sam trbuhom snažno pljusnuo po 
vodi! 

Ništa me više nisu pitali jer su vidjeli da mi 
je teško i govoriti. Osim toga stigli smo do naše 
kuće pa mi otvoriše dvorišna vrata i nastaviše svoj 
put u Strossmayerovu ulicu... 

Ovaj. moj »podvig« na Graniku stajao me je 
pet-šest dana ležanja, ali — mogao me je stajati 
i glave! 

U SOKOLANI I NA VIJUŠU 


U dvorištu nekadašnje Građanske škole na Je- 
lačićevu trgu sagrađena je s lijeve strane manja 
zgrada u kojoj je uređena gimnastička dvorana za 
članove Hrvatskog Sokola.* Po imenu toga društva 
dvorana je nazvana Sokolana, a bila je snabdjeve- 
na potrebnim priborom i spravama za gimnastičke 
vježbe. Tako opremljena dočekala je i nas gimna- 
zijalee kad smo početkom dvadesetih godina iz Dje- 
vojačke škole u Gundulićevoj ulici preselili u škol- 
sku zgradu na Jelačićevu trgu. 

Otada je i naša gimnastika, koja je također 
bila obvezatan predmet, dobila nove mogućnosti i 
nove oblike rada. Uz prijašnje redovne i proste 
vježbe te vježbe s palicama sada smo mogli vjež- 
bati i na spravama, a to je napose odgovaralo sta- 
rijim učenicima. A kako je nastavnik gimnastike 
bio član Sokola, i đaci su se sve više oduševlja- 
vali za gimnastiku i za sokolstvo, dok su neki već 
i prije bili u Sokolu. Sjećam se da sam i ja zajed- 
no s drugim školskim drugovima stupao kroz grad- 
ske ulice i da smo pjevali tada već uobičajenu 
pjesmu: 


*Hrvatski Sokol zvalo se gimnastičko društvo koje je na- 
stalo kao odjek slavenskog pokreta za tjelesni i moralni od- 
goj naroda. Osnivač je toga pokreta Čeh Miroslav Tyrš u 
Pragu g. 1862. U Zagrebu je Hrvatski Sokol osnovan g. 1874, 
a iz njega se raširio po svim našim krajevima. Tako je došao 
i u Slavoniju pa i u Brod. 

»Malena je Dalmacija, 
al' je dika rodu svom. 
Još hrvatska trobojnica 
na kalpaku sokolskom...« 


Hrvatski je Sokol već prije rata surađivao sa 
slovenskim Južnim Sokolom, a kad je poslije rata 
ta suradnja obnovljena i kad su Slovenci u ljetu 
1919. godine organizirali prvi pokrajinski sokolski 
slet u Mariboru, na njemu je sudjelovao i Hrvat- 
ski Sokol. Sjećam se da je u Maribor putovala i 
jedna naša skupina iz Broda i da smo za vrijeme 
sleta odsjeli u velikoj zgradi gimnazije. 

No, vratimo se iz Maribora u Brod i pođimo 
u našu Sokolanu da vidimo kako su se u njoj 
odvijale gimnastičke vježbe. — Kad sam prvi put 
ušao u tu gimnastičku dvoranu, bio sam iznenađen 
onim što sam tamo vidio: s desne strane, blizu 
ulaza, stajale su ruče na kojima je jedan vježbač 
izvodio niz vježbi počevši s jednoga kraja prema 
sredini, gdje je načinio prekrasan ručni »stoj« po- 
mičući se prema drugom kraju i završavajući li- 
jepim »saltom«. Malo dalje, blizu poprečne stijene 
stoje dva mišičava vježbača: jedan se od njih sag- 
nuo i objema rukama uhvatio teški željezni uteg i, 
trzajući ga nekoliko puta s poda, odupro se i vješto 
ga izdigao uvis... Nasred dvorane smještena su dva 
kozlića — jedan u širinu, drugi u duljinu a pokraj 
njih se poredali skakači i jedan za drugim preskaču 
kozliće... Uza stijenu, suprotno od ulaza, pričvrš- 
ćeno je nekoliko širokih ljestava po kojima se penje 
nekoliko vježbača i izvode svoje vježbe, a nedale- 
ko od njih jedan vježbač na karikama u njihanju 
izvodi različite kretnje... I konačno se moj pogled 
zaustavio na lijevoj strani gdje je smještena preča 
(blizu prozora). Na njoj je baš u tom času jedan 
vježbač izvodio završni dio svoje vježbe —vele- 
kovrtljaj i »stoj« na preči — i spretno i izvan- 
redno efektno skočio na strunjaču... 

Dok sam sve to promatrao, u meni se rodila 
želja da i ja steknem takvu spretnost kakvu sam 
vidio kod tih vježbača. I vjerovao sam da bi mi 
to moglo uspjeti, jer sam se sjetio svoje spretnosti 
kod penjanja na voćke u našem vrtu. 

Otada sam iskorištavao svaku priliku na škol- 
skim satima gimnastike, a i izvan njih, da svoje 
tijelo discipliniram i priviknem na takve vježbe. 
A isto sam nastojanje opazio i kod svojih škol- 
skih drugova. 

Nakon nekog vremena zapažen je kod svih 
nas stanovit uspjeh koji se pokazao i na gimna- 
stičkoj produkciji naše škole održanoj u dvorani 
»Kasina«, kamo su za taj nastup smještene i spra- 
ve. A poslije te priredbe svi smo se još više anga- 
žirali u vježbama na spravama pri čemu su se 
neki i posebno isticali. Tako se npr. u mojem raz- 
redu isticao Emil Vukotić (u vježbama na ručama) 
a među starijima Stjepan Pataky (u vježbama na 
preči). 

Kolika je bila naša ljubav za tu gimnastiku, 
vidi se i iz toga što smo i izvan gimnastičke dvora- 
ne tražili mogućnost za takve vježbe. Evo jednog 
primjera koji će to najbolje ilustrirati! 

Za jedne lipanjske šetnje brodskim ulicama 
nekoliko je nas nabasalo na deblju željeznu šipku 
koja je svojom debljinom i duljinom odgovarala 
onoj preči u gimnastičkoj dvorani. Donijeli smo 
je mojoj kući s namjerom da od nje načinimo preču 
za vježbanje. I ja sam preuzeo dužnost da to 
izvedem na prikladnom mjestu u dvorištu. Načinio 
sam to tako da sam tu »preču« pričvrstio na dva 
jaka stupa u prolazu iz našeg prvog dvorišta u 
drugo dvorište za živad. Stvar je uspjela i slije- 
dećih smo dana na toj preči pomalo i vježbali. 

Ali kad je stariji kolega i majstor na 'preči 
Stjepan Pataky (zvali smo ga Pišta) doznao za to, 
zaželio je baš na jedan blagdan (kad je Sokolana 
bila zatvorena) da na toj preči iskuša svoju vješ- 

tinu. Našli smo se u tijelovskoj procesiji (u kojoj 
su u ono vrijeme sudjelovale i škole) i Pišta nas 
je nagovorio da malo ranije izađemo iz ophoda i 
podemo k meni na vježbu. Tako i učinismo. 


Toplo lipanjsko sunce prilično nas je ugrijalo 
već i za vrijeme samog ophoda. Stoga smo jedva 
dočekali da se ohladimo u debeloj hladovini pod 
velikim orahom u našem prvom dvorištu i na mje- 
stu gdje je bila preča. U kući nije bilo nikoga, 
pa smo se raskomotili i malo odmorili, a onda priš- 
li k preči i isprobavali njezinu čvrstoću. Pišta je 
pustio najprije nas da izvodimo obične trbušne 
okretaje i mi smo to prilično brzo obavili željno 
očekujući da nastupi on i zabavi nas svojim umije- 
ćem. Napokon i on usta s klupe, priđe k preči, 
otisne se od zemlje i prihvati preču te načini ne- 
koliko zamaha i — već je na njoj sjedio. Potom, 
držeći se čvrsto rukama na preči i ispruži noge 
natrag te ih podigne uvis načinivši prekrasan »stoj« 
na preči. Iza toga se okrene za 180 stupnjeva te 
istu vježbu ponovi u suprotnom smjeru... 

Zaista smo uživali gledajući izvanredne pokre- 
te njegova elastičnog tijela, i šteta je što tom vjež- 
bom nije završio svoj nastup. No on je, čini se, 
želio efektnije završiti vježbu i uzeo je zamah za 
velekovrtljaj, ali su mu se ruke (valjda od znoja) 
iskliznule i — njegovo je tijelo u luku poletjelo 
u drugo dvorište gdje je, na nesreću, ležala okrnje- 
na tučana posuda za vodu. Padnuvši blizu te po- 
sude, udario je glavom o njezin okrnjeni rub koji 
mu je posjekao čelo... Vidjevši to, svi smo protr- 
nuli i odmah priskočili k njemu da mu pomogne- 
mo, no on se već ustao a s čela mu je obilno ka- 
pala krv. Brzo smo donijeli čiste vode i platna 
te mu isprali i povezali ranu koja, na sreću, nije 
bila velika. To se moglo svršiti kudikamo lošije. 

Vježbanje je, dakako, završeno, a Pištu smo 
otpratili kući — još uvijek uzbuđeni zbog onoga 
što se desilo... 

Taj je događaj prilično uzdrmao moje odušev- 
ljenje za gimnastiku i toliko je na me djelovao 
da sam slijedećih dana skinuo tu nesretnu preču 
sa dvorišnih stupova i spremio je u šupu. Nije me 
više privlačila ni Sokolana. I u nju sam išao samo 
na obvezatne satove školske gimnastike. Tako je 
pomalo prvotna ljubav prema gimnastici i Soko- 
lani potpuno splasnula... 


No — mladost je nezadrživa. Mladi se orga- 
nizam ne da sapeti. Po prirodi je pokretljiv i pro- 
doran. Uvijek traži neku akciju. Tako je bilo i 
kod mene. Potražio sam novo »polje rada« i našao 
ga u nogometu. Ili — da to izrazim lokalno: So- 
kolanu je zamijenio Vijuš! Vijuš? Da, netko bi 
mogao pitati: »Kakav Vijuš? Zar onaj kravski paš- 
njak na kojem je pasla i vaša Milka?« — Odgo- 
varam: »Da, baš tamo! Vijuš je, istina, bio paš- 
njak, ali — nije bio samo to. Za vrijeme svjet- 
skog rata Vijuš je bio i Egzercirplac (vojno vjež- 
balište) na kojem su se kopali dekunzi (rovovi) 
u kojima smo mi »derani« iza rata kupili zaostale 
vojne lopatice i patrone iz kojih smo vadili barut... 
Vijuš je bio djelomično i ribnjak, a kad ga je 
Sava preplavila, izgledao je kao more... I — da 
prijeđem na ono o čemu sam počeo pričati: Vijuš 
je kroz više godina bio i zemljište na kojem su 
se iza prvog svjetskog rata održavala javna na- 
tjecanja nogometnih klubova. I eto: tu sam i ja 
našao novo polje rada. 

Prelazeći na to svoje novo »zanimanje«, reći 
ću najprije nešto općenito o tom sportu u Brodu. 
Početkom dvadesetih godina bilo je u Brodu neko- 
liko nogometnih klubova: »Marsonija« (naziv pre- 
ma starorimskom naselju kraj Broda »Marsonia«), 
»Građanski« (koji se poslije fuzionirao s »Marso- 
nijom«), »Makabi« (židovski klub) i »Proleter« 
(radnički klub). Među tim klubovima najviše se 
isticala »Marsonija« koja je također i izgradila no- 
gometno igralište na Vijušu i na njemu su se u 
ono vrijeme odigravale gotovo sve utakmice. 

No osim spomenutih klubova postojala su 
kratko vrijeme i dva đačka kluba, i to »Concordia« 
— klub mlađih učenika (od četvrtog do šestog raz- 
reda) i »Olympia« — klub starijih učenika (sed- 
mog i osmog razreda). No stariji su svoj klub brzo 
raspustili, dok se »Concordia« održala par godina. 
Svoju nogometnu »karijeru« započeli smo svi mi 
pohađanjem Marsonijina igrališta i treninga njiho- 
vih igrača. Najprije smo im dokučivali lopte koje 
su prošle iza vratnica, a onda pomalo i »šutali« 
te lopte. Uz to smo dolazili i na utakmice i ubrzo 
upoznali njihova imena: vratara Križetića, brani- 
če Poljakovića i Rajmana pa Repića i Zeca... i 
navalne igrače Katalinića, Neumanna, Prohasku i 
neke druge. S tih utakmica sjećam se jednog iz- 
vanrednog slučaja: golman protivničkog kluba ispu- 
cao je dugu loptu u Marsonijino polje i, okrenuvši 
se, ležerno se vraćao prema svom golu; s druge 
strane je Marsonijin bek Rajman odmah potrčao 
na tu loptu i jakim volejem poslao loptu prema 
protivničkom golu i — ona je ušla u gol prije 
nego se golman vratio na svoje mjesto... Zaista 
— rijedak i uzbudljiv slučaj koji je izazvao plje- 
sak! 

Ali — da se vratim na nas Konkordijaše. Usko- 
ro smo i mi, osnovavši klub, počeli igrati u blizi- 
ni Marsonijina igrališta i brzo smo napredovali. 
U početku smo igrali u svojim građanskim odijeli- 
ma, a onda smo si nabavili prave igraće gaćice i 
prugaste crno-bijele dresove. Jednom smo nastupi- 
li u Bosanskom Brodu protiv tamošnjih đaka. 

Kad su Marsonijaši vidjeli da imamo svoj klub 
i da dobro igramo, uspjeli su nas nagovoriti da 
dođemo k njima i budemo njihova juniorska mom- 
čad. Našu su momčad predstavljali: Arić Eugen, 
Jurišić Ivan, Pitschak Ivan, Bogdanović Milenko, 
Berka Josip, Pleša Mirko, Gašparović Branko, Po- 
kaz Franjo, Pezelj Luka, Pandak Branko, Radova- 
nić Marijan, a nastupao je i Vukotić Emil. Ali eto 

— nakon što su nas Marsonijaši dovabili k sebi, 
prestao je postojati naš đački klub, a mi smo po- 
stali njihovi »junioni« (podmladak). 

U toj juniorskoj momčadi neki su od nas to- 
liko napredovali da su nas uskoro svrstali među 
igrače prve momčadi u kojoj smo nastupali i na 
prvenstvenim i na prijateljskim utakmicama. No 
kako đacima nije bilo dopušteno igrati u građan- 
skim klubovima, igrali smo ilegalno, pod drugim 
imenima. Postava je naime igrača prije svake utak- 
mice bila izložena kraj ulaza u trgovinu Žige Weis- 
sa (na Jelačićevu trgu) a naša su imena označena 
imenima Ćiro (Arić), Jura (Jurišić), Bubu (Berka)... 
Pa ipak su neki naši profesori znali za to, jer su 
rado dolazili na utakmice i gledali nas, ali nisu 
nas izdali. Tako sam, na primjer, za profesora 
Saračevića znao da dolazi na utakmice, jer se i 
sam odao na jednom satu matematike. Naime: na- 
kon jedne prvenstvene utakmice, odmah sutradan, 
pozvao me k ploči, i kad nisam uspio riješiti za- 
datak, rekao mi je (aludirajući na moj jučerašnji 
dribling): »Dajte vi to onako: malo lijevo, malo 
desno, malo naprijed pa malo natrag — kako vi 
to znate tamo na Vijušu...!« Moj dobri profesor! 
Sad je on mene predriblao, ali — ipak mi nije 
dao »kolac« — vidio je da sam vrlo umoran... 
To se dogodilo godine 1922-23, kad sam bio u šes- 
tom razredu i kad je naš profesor, malo iza toga, 
zbog svoga radikalnog hrvatstva bio premješten 
(»po potrebi službe«!)* u Srpsku Požegu... 

Ja sam, međutim, i dalje nastupao na utakmi- 
cama i u tom sam ih razdoblju odigrao prilično 
mnogo. Dvije su mi od njih ostale u posebnom sje- 
ćanju. Prva je utakmica »Marsonije» protiv »Repre- 
zentacije Zagreba« u kojoj su nas, dakako, Zagrep- 


*“Tom se formulom služila PP-vlada (Pašić-Pribičevićeva 
vlada) u staroj Jugoslaviji kod premještanja činovnika iz po- 
litičkih razloga. 

čani pobijedili, ali je nama imponiralo to što smo 
imali kao goste vrsne igrače najboljih tadašnjih 
zagrebačkih klubova (Građanskog, Haška i Konkor- 
dije). Druga je utakmica »Marsonije« protiv .do- 
maćeg »Makabija«, koji je želio zbaciti »Marsoniju« 
s prvog mjesta i nabavio neke vrsne igrače iz 
inozemstva, ali smo mi ipak pobijedili. Tu sam 
utakmicu zapamtio i po tome što sam protivničko- 
ga golmana, inače svog školskog druga Maksa 
Šternberga, i ja s lijevoga krila »obdario« jednim 
lijepim pogotkom. 

No — uza sve uspjehe koje sam postigao na 
nogometnom polju i uza svu ljubav s kojom sam 
njegovao tu sportsku igru i koja me jei vukla na 
Vijuš, moj se razum počeo odupirati tim sportskim 
sklonostima, osobito kad sam se sjetio škole i po- 
mislio na budućnost. To me je razmišljanje sve više 
udaljivalo od Vijuša i vuklo knjizi i školi. Posljed- 
.nja školska godina, to jest osmi razred i grozni- 
čava priprava za maturu donijele su kraj mojoj 
sportskoj karijeri i tada sam prekinuo svaku vezu 
i s klubom, i s loptom i s Vijušem... A poslije sve- 
ga toga slijedio je odlazak u Zagreb na studije. 

I ŠETNJE PRIČAJU 


U ljetu godine tisuću devetsto dvadeset i pete, 
poslije mature i maturalnog Putovanja tadašnjih 
brodskih maturanata (kojima sam i ja pripadao), 
odlučio sam — prije polaska na studij — poći u 
nekoliko šetnji po tadašnjem Brodu. Te su šetnje 
imale biti ne samo obična rekreacija nego i obnav- 
ljanje uspomena iz života u brodskom ambijentu, 
a ujedno i rastanak s gradom u kojem sam se rodio, 
proveo djetinjstvo i jedan dio svoje mladosti. No 
pustimo da i same šetnje o tome nešto pričaju. 


I 


Jednog poslijepodneva, u početku mjeseca ko- 
lovoza, pošao sam u prvu takvu šetnju. Izišavši 
iz kuće, brzo sam iz naše Vrtlarske ulice skrenuo 
lijevo u Strossmayerovu ulicu i kod medičara Hor- 
vatića prešao na drugu stranu. Tu sam stajao neko 
vrijeme pred trgovinom Krausz čekajući neće li iz 
susjedne kuće kolara Nenada Tolmačevića izaći netko 
od njegove djece, s kojom sam se još za vrijeme 
prvog svjetskog rata često igrao u njihovu prostra- 
nom dvorištu. Poželio sam naime da netko od njih 
izađe i pođe sa mnom u šetnju. 

No eto, nitko iz te kuće ne izlazi, pa sam 
nastavio put sam. Prošao sam pokraj nekadašnje 
Boškovićeve pekare pa dalje pokraj trgovine Karla 
Ulricha (prije Fridricha) i ljekarne Slavka Kolaka 
do Petrovićeve mesnice na uglu i, prešavši preko 

ceste, produljio u cintor »male crkve« — kako su 
obično zvali župnu crkvu sv. Stjepana. Tu sam 
neko vrijeme stajao i razgledao crkvu u kojoj sam 
pred desetak godina ministrirao, pa okolni crkveni 
prostor sa lipama uz željeznu ogradu. U tom smo 
se prostoru, djelomično obraštenom travom, moji 
drugovi i ja nekoć u ljetne večeri igrali sakrivača, 
a ja sam se u jednoj takvoj igri uspeo na lipu da 
se što bolje sakrijem i da me što dulje traže. I 
zaista su me tražili dok im se nisam sam javio: 
poskliznuo sam naime s lipe i pao leđima na šiljak 
željezne ograde s koje su me morali skidati... U 
tom istom cintoru znali smo često, za vrijeme obav- 
ljanja vjenčanja u crkvi, čekati pred crkvom izla- 


zak svatova te vikati: »Kume, izgori kesa!« Kum 
bi tada iz džepa izvadio punu šaku kovanog novca 
(krajcara, petaka i seksera...*) i bacao ga naokolo, | 
a mi smo se otimali hvatajući ga i kupeći po zemlji... 

Iz cintora pođoh dalje desno u »Široku ulicu 
— kako se onda popularno zvala današnja Omladin- 
ska ulica — i spazih Župni dvor s njegovim vrlo 
prostranim dvorištem koje je također bilo poprište 
naših igara. Tu nas je osobito privlačio onaj stari 
široki bunar s velikim točkom koji smo često okre- 
tali vukući iz bunara kabao s vodom. Ni veliki 
stari orah, koji je bio u blizini, nije od nas imao 
mira. Često smo se na nj penjali, a pogotovo u je- 
sen kad su orasi dozrijevali... A izlazeći iz tog ve- 
likog dvorišta uvijek smo s nekim respektom po- 
gledavali na one željezne mužare pred ulazom u 
župnikov stan i pitali se zašto oni nisu više u ak- 
ciji. : 
Idući dalje desnom stranom, pogled mi je pao 
na bjelkastu prizemnicu u kojoj je stanovao neka- 
dašnji moj školski drug Emil Kudielka, kojemu sam 


*Stari austrijski novac: krajcar (novčić), petak (5 novči- 
ća), sekser (šest novčića). 

također često dolazio i s njim se družio, a koji 
je, na žalost, tragično poginuo utopivši se u Savi. 
U toj je kući stanovao i prof. Dominik Saračević. 
E Nešto dalje niže se nekoliko poznatijih kuća: 
baždarija, pa viša prizemnica u kojoj je stanovao 
učitelj Srađanske škole Nikola Cuvaj, zatim brava- 
rija Dittrich (sin Pero bio mi je školski drug), 
obitelj Leskovac (rodbina župnika i opata Ante 
Leskovca). 

S iste strane ističe se još nekoliko kuća i trgo- 
vina: lijepa katnica Rajmunda Berkovića, nešto da- 
lje jednokatnica s balkonom u kojoj smo za vrijeme 
rata privremeno imali školu. Na uglu je trgovina 
Schwarz također u jednokatnici, a na drugom uglu 
je stara prizemnica u kojoj je za vrijeme svjet- 
skog rata bila gradska aprovizacija za opskrbu gra- 
đana Živežnim namirnicama. Tu je bila i Adlerova 
trgovina koja je na svojim papirnatim vrećicama 
za robu imala naštampanu originalnu reklamu: 
»Dobro jutro! — Dobar dan! — Kuda ideš moj 
dragan? — Idem Adleru u dućan, gdje je dobar 
kilogram. Mjera, vaga baš je prava, roba friška i 
zdrava! « 

Približavajući se trgu, prolazim pokraj vrlo 
poznate trgovine odijela i štofova Kisić (koja je 
međutim, preselila na trg). U nju sam obično išao 
sa sestrom kad smo kupovali odjeću. Vlasnik je bio 
uvijek vrlo prijazan, pa su svi rado išli k njemu. 

"Tako sam se već našao na kraju te strane pa 
sam se, prije nego sam nastavio dalje, okrenuo pre- 
ma lijevoj strani da vidim koje sam poznatije 
kuće prošao s te strane. U prvom dijelu je lijepa 
prizemnica gradonačelnika Tauchmana, nešto dalje 
(na uglu) nova katnica Ante Berkovića, poznatog 
veletrgovca vina, slijedi nekoliko prizemnica među 
kojima je i ona u kojoj je stanovao liječnik Okruž- 
nog ureda dr Kuhn. U daljnjem dijelu je (na uglu) 
jednokatna zgrada Okružnog suda, a malo dalje je 
nekoliko ljepših katnica; u jednoj od njih bila je 

i poznata knjižara i tiskara D. Zdravković (u njoj 
je tiskan i »Izvještaj zemaljske više pučke /građan- 
ske/ škole u Brodu« iz šk. godine 1916—1917, koji 
sam još sačuvao). 

Prema trgu slijedi još nekoliko lijepih zgrada 
među kojima se ističe lijepi židovski hram i bliže 
trgu katnica s ljekarnom Šrepel. Na uglu je s te 
strane bila prije prizemna trgovina braće Benčević 
koju su vlasnici zamijenili ukusnom modernom kat- 
nicom i time uljepšali taj dio trga i Široke ulice. 

Tako sam, eto, u šetnji kroz tu popularnu ulicu 
obnovio i neke svoje uspomene na nju, i baš kad 
sam namjeravao s desne strane prijeći na lijevi 
ugao pred Benčevićevu trgovinu, sjetio sam se da 
moram odnijeti pismo na poštu. Stoga sam pokraj 
gostionice »K lovcu« na desnom uglu zaokrenuo 
i uz mesnicu Karanov nastavio prema pošti gdje 
sam predao pismo. Izišavši iz pošte, pošao sam is- 
tim putem još malo dalje i sjetio se da je tu u 
blizini bio i prvi brodski kinematograf. Bila je to 
dosta niska zgrada, poput pačetvorine, s malom vla- 
stitom električnom centralom koja je, na žalost, 
često iznevjerila i vlasnika Digoša i gledaoce. Često 
smo se usred napeta gledanja morali »odmarati« 
u mraku. Uza sve to kino je bio uvijek dobro 
posjećen. 

Sjećanje na Digošev kino probudilo je u meni 
još neke uspomene vezane za ovo mjesto. Na tom 
se naime prostoru, između kina i ceste koja je od 
Jelačićeva trga pokraj Klasije vodila prema željez- 
ničkoj stanici, svakog ljeta nalazio cirkus koji je 
svojim zanimljivim predstavama svake večeri pri- 
vlačio mnoštvo posjetilaca. Još su mi u sjećanju 
gimnastički podvizi onih cirkuskih artista koje sam 
napeto, katkad i sa strahom za njihov život, gledao 
kako balansirajući hodaju na visoku napetu užetu 
i nose različite terete... Uz veliki okrugli šator 
cirkusa obično je bila s jedne strane ulaza tzv. 
panorama s okruglim prozorčićima (kao u lađe) 

za gledanje različitih predmeta, prizora i pejzaža 
u naravnoj veličini, a s druge strane ulaza nala- 
zila se streljana za gađanje ciljeva spojenih s raz- 
ličitim mehanizmima. I sam sam kao dječak sudje- 
lovao u tom gađanju. Sjećam se da sam jednoć 
pogodio cilj s mehanizmom koji je babi brusio je- 


Gledajući sada cijeli taj prostor, pogledom sam 
obuhvatio i pozadinu čitava predjela u daljini. Ta- 
mo desno bjelasala se nova Cvijićeva jednokatnica, 
a dalje se nazirao kompleks kuća u blizini Tren- 
kove ulice. Lijevo, prema Klasiji, isticale su se no- 
ve zgrade općine i okružnog ureda, a u pozadini, 
prema željezničkoj pruzi, gradska plinara, u koju 
sam kao dječak često išao noseći ručak najstarijem 
bratu koji je u njoj radio. 

Dok sam to sve razgledao, dobio sam volju 
da se odšećem do kolodvora, ali sam u planu imao 
još i šetnju na korzu. Stoga sam se okrenuo i 
povratio na ugao Široke ulice te prešao na drugu 
njezinu stranu, tj. pred trgovinu braće Benčević. 
Tu se na uglu nalazio štand jednog prodavača no- 
vina i časopisa, pa sam se zaustavio da kupim sa- 
rajevske književne novine »Novi čovjek « u koji- 
ma sam i ja surađivao, ali ne pod svojim pravim 
imenom. I baš kad sam uzeo novine i platio ih, 
naišao je, dolazeći iz Široke ulice, moj školski 
drug Viktor Skukan i, vidjevši u mojoj ruci »No- 
vog čovjeka«, reče: 

— Oho, zar i ti, Jozo, uzimaš te novine? 

— Uzimam. U njima ima zanimljivih članaka 
etičkoga karaktera i književnih priloga, a mene 
zanimaju i jedni i drugi. No iz tvog pitanja raza- 
birem da i ti čitaš te novine. I da li ti se sviđaju? 

— Da, ima u njima dobrih članaka. Nego, jesi 
li opazio da u njima piše i jedan Brođanin — neki 
Tihomil Pazin? 

— Jesam, opazio sam. 

— I tko bi to mogao biti? 

Vidim da me je Viktor navukao na tanak led 
i morao bih mu reći da sam to ja, no nikako ni- 
sam želio da se to sazna. I da se izvučem iz te 
neugodne situacije, odgovorio sam kratko: »A tko 
bi to znao?« I brzo sam prešao na drugu temu 
razgovora. 

— No slušaj, Viktore! Zadržali smo se priča- 
jući o tim novinama, a nisam te pitao kamo si ti 
pošao: u šetnju ili za poslom? 

— Moram nešto kupiti, ali mogu malo i pro- 
šetati. A ti? 

— Imam u planu nekoliko šetnji po našem 
Brodu da obnovim nekoje uspomene koje me vežu 
za pojedina mjesta u gradu. Malo prije sam to 
učinio u Širokoj ulici i oko pošte. Sada sam to 
htio učiniti ovdje na korzu i onda kraj Save. Me- 
đutim, kad i ti imaš vremena za šetnju, pođimo 
zajedno ovim korzom. Ima tu pokoje mjesto za 
koje nas vežu zajedničke uspomene, zar ne? 

— A na što to misliš? 

— Pa eto — naša gimnazija pokraj koje smo 
maločas prošli, a nismo je ni pogledali. A bila nam 
je tako dobra! U njoj smo stekli toliko znanja i 
primili mnogo novih spoznaja koje će nam dobro 
doći u budućem životu. U njoj smo, uz razne ne- 
volje, proživjeli i mnoge lijepe i radosne trenutke. 
— Nije li tako, Viktore? 

— Pa jest, imaš pravo. No ipak si spomenuo 
da je gimnazija proživjela i razne nevolje. Na koje 
si nevolje mislio? 

— Mislio sam na nevolje za vrijeme svjetskog 


rata kad je (onda još kao građanska škola) pretvo- 
rena u bolnicu, a nakon rata, kad je nastavila rad 
kao gimnazija, postala je pretijesna, pa se na njoj 
morao podići drugi kat, a mi smo za to vrijeme 
imali obuku u Djevojačkoj školi (u Gundulićevoj 
ulici). No ova je gimnazijska zgrada pretrpjela do- 
sta štete i od nas i naše obijesti. 


4 

— A što smo joj mi načinili? 4 2 

— Nas dvojica nismo, a bilo je i drugih koji 
nisu. No bilo je i takvih koji jesu. Nikad neću 
zaboraviti posljednji školski dan u četvrtom razre- 
du kad smo čekali da nam razrednik donese i po- 
dijeli godišnje svjedodžbe. Svi smo, dakako, bili 
veseli, pa i bučni, a neki i obijesni. U takvoj at- 
mosferi moj je susjed uzeo iza ploče prazan lavor 
(u kojem je inače bila voda za namakanje spužve) 
i njegovim dnom tako snažno udario o željeznu 
klinčanicu na zidu da je lavor ostao nataknut. U 
istom trenutku ušao je razrednik sa svjedodžbama 
i, spazivši to, rekao: »A tako? Vi nećete dobiti 
svjedodžbu dok ne donesete drugi lavor!« Sjećaš 
i Viktore? 

: soi A Ja tada nisam bio u školi. No dobro 
se sjećam onoga što se dogodilo kad smo bili u 
šestom razredu. 

— A što je to bilo? 

— Pa ona velika tučnjava u drugom (novom) 
katu kad su se tri najviša razreda otimala za jed- 
no šuplje drvo nađeno među drvima za loženje u 
iu Tresao se cijeli drugi kat od te 
tučnjave, koja je selila iz razreda u razred — pre- 
ma tome kako se selilo drvo. Tu borbu smo posli- 
je nazvali »dupljaška vojna«. Jadna gimnazijska 
zgrada! Što sve nije podnijela i od svojih đaka?! 

— Nadam se da im je to oprostila i — neka 
joj bude čast i hvala za sve što je dala i nama, 
svojim bivšim đacima, i ovom gradu! Ko 

Ove smo reminiscencije o našoj gimnaziji iz- 
nijeli stojeći na uglu gimnazijskog vrta i Mesiće- 
ve ulice, a zatim smo prešli na drugi ugao i pokraj 
nekoliko trgovina nastavili šetnju prema UVidlovoj 
trgovini, Arnsteinovoj brijačnici i Kličevoj voćar- 
nici i tako sve do Save. Potom smo se vratili na- 
trag i kod Žige Weissa prešli preko samog trga te 
malo stajali pred starom zgradom Prve hrvatske 
štedionice. — Gledajući odavde taj dio Jelačićeva 

trga, sjetio sam se da su se tu nekoć prodavale 
živežne namirnice, osobito proizvodi sa seoskih 
gospodarstava, koje su prodavali sami seljaci. A 
sada, eto, taj prostor, asfaltiran, služi kao glavni 
korzo koji je svaki dan, osobito uveče, pun svijeta, 
napose mladića i djevojaka koji naveliko šeću i 
pričaju o svemu i svačemu. Evo, i sad je tako... 

Kako smo Viktor i ja voljeli ozbiljnije razgo- 
vore, ostali smo na pločniku i nastavili šetnju uz 
kuće. Prošli smo nekoliko puta kraj knjižare Kap- 
pon i pokraj kuće obitelji Brlić sve do ugla kod 
trgovine Singer. Za vrijeme te šetnje ja sam se 
više puta zagledao u lijepu fasadu Brlićeve jedno- 
katnice s balkonom i visokim prozorima i nekoliko 
puta zastao te pogledao na balkon. Viktor je to 
opazio pa upita: 

— A što ti, Jozo, uvijek zastajkuješ na ovome 
mjestu? 

— E, pa kad se ne možeš dosjetiti, onda ću 
ti reći: Gledam na taj balkon ne bih li ugledao 
otmjeni lik naše ugledne književnice koja je našu 
literaturu obogatila s nekoliko vrijednih umjetnič- 
kih djela. Otkako sam ih čitao, a napose njezinu 
prekrasnu knjigu »Priče iz davnine« (izašle već u 
NT izdanju), otada me, kad prolazim pokraj ove ku- 
će. zaustavlja neka tajna unutrašnja sila i pokuša- 
va me prenijeti u zagonetni svijet njezine bogate 
mašte. — Je li ti sad razumljivo moje zastajkiva- 
nje? 

— Jest — i to mi se sviđa! Vidim da si zane- 
sen njezinom umjetnošću. Ja također cijenim taj 
rad i mislim da on služi na čast i autorici i našem 
gradu, u kojem ona živi i radi. 

— U tom se, dakle, potpuno slažemo. 

Budući da smo se na ovoj »pruzi« i u ovom 
razgovoru prošetali pet-šest puta, a Viktor je još 
na početku naših razgovora rekao da ima obaviti 
i neki posao, sjetih se toga i rekoh mu: 

— Slušaj, Viktore! Jesi li ti možda zaboravio 
da moraš ići u trgovinu kupovati nešto? 


76 


— Pa da! Skoro sam i zaboravio. Hvala ti da 
si me podsjetio na to! 

— Ništa, ništa! Hvala i tebi što si se sa mnom 
prošetao i porazgovorio! Ti pođi u kupnju, a ja ću 
malo k Savi... Zdravo, Viktore! 

— Zdravo, Jozo! 

I tako se kod Singera na uglu rastadosmo, 
On se okrenuo i pošao u pravcu Prve hrvatske 
štedionice, a ja sam prešao preko ceste na pločnik 
uz savsku obalu gdje počinje tzv. Molinarijevo 
šetalište. Lijepa željezna ograda na tom dijelu pod- 
zidane savske obale također privlači mnoge Brođa- 
ne da se ovdje prošeću, osvježe i odmore oči gle- 
dajući lijepi savski pejzaž. 


Stavši uz tu ogradu, zaokružio sam pogledom 
cijeli savski predio u kojem se isticala zrcalna 
površina drage mi rijeke. Zatim sam pošao do 
kraja ograde i još nešto dalje te se zaustavio blizu 
prve ribarske barke, pogledao na suprotnu, bosan- 
sku obalu Save i zagledao se u veliku staru topolu 
koja se na toj obali posebno i nekako zagonetno 
ističe. 


Međutim se na cijelom tom predjelu počeše 
javljati sutonske sjene koje su uskoro dovabile i 
večer, a večer je cijelom kraju dala nov izgled. 
Duž Molinarijeva šetališta zapalile su se svjetiljke, 
a i prozori obalnih kuća već su bili zaliveni žućka- 
sto crvenkastim svjetlima koja su se nejasno odra- 
žavala na glatkoj površini Save. Tu i tamo stidlji- 
Vo se nasmiješila i pokoja zvijezda s tamnoplavog 
neba kao da šalje diskretan pozdrav i Savi, i gradu 
i nama šetaocima... 


S tom lijepom slikom večernjeg savskog pejza- 
ža rastao sam se od Save i Molinarijeva šetališta 
te žurnim koracima pošao prema Gradskom pogla- 
varstvu i Franjevačkom samostanu, a odavde uli- 
com Branka Radičevića i dalje Ciglarskim dolom 
i Vrilarskom ulicom stigao kući. 


77 


I 


U drugoj polovici kolovoza, jednog prijepodne- 
va, pošao sam opet u šetnju s namjerom da posve- 
tim pažnju dvjema središnjim ulicama u Brodu, 
to jest Mesićevoj i Starčevićevoj ulici, a uz put i 
Klasiji. 

Mesićeva je ulica u moje vrijeme bila jedna od 
glavnih ulica kojima se odvijao gradski promet, 
a tom sam ulicom i ja najviše prolazio kad sam 
išao u školu ili na Jelačićev trg. 

Evo me i sada na njezinom početku, ali s do- 
nje strane, kraj župne crkve, jer sam došao iz 
Strossmayerove ulice. Preda mnom je prva kuća 
s lijeve strane, to jest gostionica Mike Damjanče- 
vića. A što bi drugo i bilo? Takvih je gostionica 
na uglu bilo u to vrijeme prilično mnogo i one su, 
uz crkve, bile glavne orijentacione točke u našem 
gradu. Takva je bila i ta Mikina gostionica. Od 
ranog jutra bio je u njoj velik promet. Ujutro su 
obično dolazili na rakiju, a po podne i navečer na 
vino. Među najvjernijim Mikinim gostima bio je 
poznati zvonar župne crkve Gašo koji nije mogao 
ni zamisliti da prijeđe preko ceste u cintor i uđe 
sakristiju crkve a da se prije toga ne svrati k 
Miki i strusi fraklić šljivovice... 

Između Mikine gostionice i veće Pilarove pri- 
zemnice stisnula se skromna kućica obitelji Špolja- 
rić, a dalje se smjestila brijačnica poznatog starje- 
šine brodskog vatrogasnog društva Holujevića. U 
toj su se brijačnici brijali i šišali svi muški članovi 
naše obitelji. Na suprotnoj strani nalazi se klobu- 
čarska radionica i trgovina šešira Marka Prpića 
kojom počinje desna strana Mesićeve ulice, jer 


dotle seže cintor župne crkve i cesta koja vodi u - 


»Široku ulicu«. 

Od ostalih kuća ističem samo one koje su mi 
po nekomu ili po nečemu ostale u sjećanju. Takva 
je na desnoj strani prizemnica u kojoj žive dvije 
simpatične sestre Mesić koje sam, idući u školu, 


78 





često viđao na prozoru i pozdravljao ih, a one su 
mi vrlo prijazno odzdravljale... Dalje je na uglu 
gostionica »Dalmatinski podrum« koji zapravo ne 
bi ni trebao posebne oznake jer ga je odavao ka- 
rakterističan miris alkoholnih pića. U istoj je kući 
stanovao stariji gimnazijski kolega Pero Šoljan. 
Na drugom je uglu s iste strane, u prilično troš- 
noj kući, stanovala obitelj Stein iz koje su braća 
Filko i Bela bili moji školski drugovi. Nasuprot 
ovoj kući 5 lijeve strane opet je jedna gostionica, 
a prije nje ističe se Nezićeva pekarna kraj koje sam 
uvijek osjećao miris svježeg peciva. Prošavši malo 
dalje ispred jednog izloga cipela, sjetio sam se svog 
školskog druga Pere Gorupića čiji je otac tu imao 
postolarsku radionicu. 

Pomalo sam stigao i do središnjeg dijela ove 
ulice koji je u meni izazvao opet nekoliko uspome- 
na i sjećanja na neke osobe i događaje vezane za 
ove kuće. Tu je s desne strane visoka prizemnica 
i u njoj obitelj Muller iz koje kćerka Zlata pripada 
prvoj generaciji maturanata brodske gimnazije. 
Dalje je niža prizemnica vrlo poznate obitelji Nik- 
šić iz koje mi je nastarija kćerka Elza bila školska 
kolegica i zajedno smo maturirali. Njih sam i po- 
sjećivao ne samo ovdje nego i u brodskim vinogra- 
dima. U blizini je također visoka prizemnica u 
kojoj je živjela moja nezaboravna učiteljica Mari- 
ja Predmerski, zatim niska kuća u koju je doselila 
obitelj Pokaz sa sinom Franjom. On mi je, dok su 
još živjeli u Ciglarskom dolu, postao nerazdruživ 
prijatelj i u igri i u školi. No, prijeđimo malo na 
lijevu stranu ovog dijela ulice. Tu mi je nekoć, 
kad god sam tom stranom prolazio, upadao u oči 
krojački cimer obitelji Vilagoš iz koje su mi bili 
školski drugovi Štefica i Lujo a zajedno smo i 
maturirali. Tu je i veća prizemnica obitelji Dea- 
nović. No tu je i jedna stara zgrada koju sam ne- 
koć često posjećivao, ali ne zbog alkoholnih pića 
koja su se točila u prednjem dijelu zgrade, nego 
zbog velike dvorane koja se s nutarnje strane na- 

dovezivala na ovu i koja je Služila za različite 
zabave i priredbe. To je poznata i vrlo popularna 
»Kasina« koja je u svoje vrijeme okupljala veliko 
mnoštvo brodskoga građanstva i mladeži. Tu su se 
često davale kazališne predstave bilo putujućih ka- 
zališnih družina, bilo amatera domaćih društava. 
I brodski gimnazijalci davali su ovdje svoje prired- 
be, napose maturalne zabave. Vrlo mi se usjekla 
u pamet prekrasna »Egipatska noć« što su je pri- 
redili maturanti druge generacije na efektno de- 
koriranoj pozornici. Na njoj je, među ostalima, 
Dragutin Tadijanović, tada još đak recitirao Nazo- 
rovu mitološku pjesmu »Ra«. U istoj dvorani »Ka- 
sina« održana je čak i jedna velika gimnastička 
produkcija gimnazijalaca na kojoj sam i sam sudje- 
lovao. Izvedena je pod vodstvom poznatog nastav- 
nika gimnastike Josipa Čolića koji je također na- 
stupio u izvrsnoj vježbi na preči. 

Nakon ovog malog zastoja kod stare »Kasine« 
pospješih korake i prođoh pokraj svratišta »Tri 
gavrana« gdje su se obično navraćali članovi židov- 
skog nogometnog kluba »Makabi«. S druge stra- 
ne ostala je za mnom novija zgrada »Hrvatskog 
doma« sagrađena na uspomenu tisućugodišnjice hr- 
vatskog kraljevstva. 

Približih se svršetku Mesićeve ulice i pogled 
mi pade na lijepu jednokatnu zgradu »Hotel Cen- 
tral«. To je posljednja zgrada na desnoj strani 
ulice, gledajući prema trgu. Sagrađena, tako reći, 
na dohvatu Jelačićeva trga, jer je od trga dijeli 
još samo susjedni vrt gimnazije, ta zgrada pripada 
svakako ljepšim građevinama u ovom dijelu grada. 
Iako je određena u prvom redu za smještaj gostiju, 
ipak je, zbog svoje kavane, postala privlačiva za 
mnoge građane, osobito za one »otmjene«. Za vrije- 
me rata viđali su se u njezinoj kavani i mnogi 
oficiri austrougarske vojske, a znalo je u njoj biti 
i koncertnih priredaba. Poslije svjetskog rata svira- 
la je u toj kavani, a u ljetnim mjesecima i pokraj 

nje, uz gimnazijski vrt, glazba i zabavljala goste, 
koji su katkad zauzeli mjesta i u spomenutom vrtu. 
Pa u tom istom vrtu slavili su jedne večeri i 
Marsonijaši, tj. članovi brodskog kluba »Marsonije«, 
svoju pobjedu nad židovskim klubom »Makabijem«, 


a bilo je prisutno i nas nekoliko gimnazijalaca koji 


smo tada igrali u »Marsoniji«. — Sve mi je to 
palo na pamet sada — dok sam promatrao fasadu 
»Centrala« i susjedni vrt gimnazije. Ali — evo 


još jedne zanimljivosti u vezi s »Centralom«! Ka- 
ko su donje prostorije hotela s kavanom često po- 
služile za koncerte, tako su neke prostorije u katu 
koji put upotrijebljene kao izložbeni prostor, Tije- 
kom 1921. godine (a i poslije) imali smo mi gimna- 
zijalci, a i građani, priliku gledati u tim prostorija- 
ma slikarske izložbe. Tako smo vidjeli i vrlo uspje- 
lu izložbu akademskog slikara Jerolima Mišea, koji 
je u to vrijeme bio i profesor na našoj gimnaziji. 
Razmišljajući o toj prošlosti, našao sam se već 
i na uglu Mesićeve ulice i Jelačićeva trga, blizu 
onoga mjesta gdje smo za prve moje šetnje kolega 
Viktor Skukan i ja iznosili svoje reminiscencije o 
našoj gimnaziji. A kako je u planu ove moje šetnje 
bila i Klasija, učinilo mi se najpametnijim da uko- 
so prijeđem preko trga, zaobiđem Kohnovu želje- 
zaru i pokraj trafike (koju je vodila gospođa Vuko- 
vić) pođem prema Klasiji Tako sam i načinio i 
— eto me već pred Klasijom! Cim sam ušao u glav- 
nu aleju, zaustavio sam se kod treće klupe i sjeo 
da se malo odmorim. Zaokruživši pogledom po osta- 
lim stazama i deblima, počeo sam se sjećati mno- 
gih pojedinosti i doživljaja u tom popularnom brod- 
skom parkku. 
Kad sam ono prvi put bio u Klasiji? 

Na to pitanje nije baš lako odgovoriti, no znam 
da je to bilo u vrijeme austrougarske monarhije, 
i to još prije prvog svjetskog rata. Tada sam pola- 
zio pučku školu. U to je vrijeme svake nedjelje 
Prije podne u Klasiji svirala vojna glazba. I eto, 
jedne takve nedjelje dovela me je ovamo starija 

sestra Terezija na koncert koji se održavao nešto 
dalje od: ovoga mjesta gdje ja sada sjedim, to jest 
desetak metara od ove aleje, na desnoj strani, gdje 
je tlo bilo malo povišeno i drveće razrijeđeno... 
Hajde da ponovno vidim to mjesto! Ustao sam i 
pošao tamo... Pa da! Tu su, eto, na toj maloj čistini, 
u krugu stajali vojni koncertisti i svirali, a oko 
njih se skupilo staro i mlado, to jest mnoštvo onih 
koji su dotada šetali po aleji ili po drugim putelj- 
cima Klasije. Naravno, djeca su se skupljala najviše 
oko onog svirača koji je duvao u veliku sjajno- 
žutu duvaljku iz koje je prodirao duboki zvuk ba- 
sa, a isto tako i oko velikog bubnja i cimbala... 
A poslije svake glazbene izvedbe svi su, dakako, 
pljeskali... 

Takvi su bili moji prvi dolasci u Klasiju. 

S ovoga mjesta pođoh dalje zapadnim rubom 
Klasije i eto me već na isturenom dijelu parka 
gdje se teren spušta u nizinu nekadašnjeg šanca 
(rova), prema jednom dijelu bedema, bolje reći, 
prema ostatku stare brodske tvrđave! To je opet 
jedno mjesto na koje nas je Klasija nekoć i u 
zimi privlačila. Kad je snijeg pokrio zemlju, dola- 
zilo je ovamo mnoštvo dječaka i djevojčica sa sao- 
nama na kojima su se spuštali niz brijeg. I to je 
koji put trajalo sate i sate! Tu sam se i ja dola- 
zio sanjkati iako je Klasija bila daleko od moje 
kuće. Kad je u šancu pokraj bedema bilo smrz- 
nute vode, nekoji su mladići natakli na noge, od- 
nosno na cipele, željezne klizaljke (»šličue«) i kli- 
zali se po zaleđenom šancu. — Bile su to zaista 
nezaboravne zimske radosti u Klasiji! 

S tog našeg nekadašnjeg klizališta pošao sam 
desno i skrenuo na puteljak: koji me je doveo na 
istočni rub Klasije, to jest na stazu koja vodi lije- 
vo prema željezničkoj stanici, a desno prema Savi. 
Krenuo sam desno i uskoro se opet našao na glav- 
nom ulazu u Klasiju, odnosno na početku glavne 
aleje u kojoj sam već bio. Tu sam se malo zadržao 

jer sam se sjetio još nekih »klasijskih« doživljaja 
iz kasnijeg vremena, napose iz gimnazijskih dana. 

Kao gimnazijalac sam još češće dolazio ovamo 
na dulje ili kraće šetnje, kao što su to činili i dru- 
gi gimnazijalci, osobito stariji, koji su bili najrev- 
niji posjetioci Klasije. Neki su dolazili ovamo i s 
knjigama pa su ovdje čitali i učili, a katkada čak 
i za vrijeme školskih sati ako je »prijetila opas- 
nost« masovnog ispitivanja. Često su bile zauzete 
gotovo sve klupe u parku. Ja sam dolazio ovamo 
obično poslije podne, odnosno podveče, bilo sam, 
bilo s kolegama i prijateljima Eugenom Arićem i 


Franjom Pokazom, a kasnije i s Viktorom Skuka- 


nom. Kao maturant sam ovdje više puta šetao s 


Dragutinom Tadijanovićem, koji je u to vrijeme 


stanovao kod mojih roditelja, pa smo često išli 
zajedno. Dobro se sjećam da mi je on za jedne 
takve šetnje u Klasiji recitirao stihove iz Masto- 
ševa soneta »Lakrdijaš«: »Teško je kad imaš mnogo 
duha — još je teže kada nemaš kruha — teško 
sluhu kada je bez uha — teško uhu kada je bez 
sluha...« Zanimljivo je da je Tadija (kako smo ga 
obično zvali) te monorime izgovarao s nekim po- 
sebnim užitkom, on — koji je svoje pjesme gradio 
u slobodnom stihu i uopće izbjegavao rime. Možda 
bi bilo bolje da mi je na toj šetnji, mjesto spome- 
nutih Matoševih stihova, recitirao koju od onih pje- 
sama što ih je ranije spjevao ovdje u Klasiji (Sam, 
Čekanje u drvoredu)...? No, sada je dosta i pjesa- 
ma i Klasije jer je ovaj dio moje šetnje završen. 

Izišavši iz Klasije, brzo se nađoh na Jelačićevu 
trgu, a onda i na uglu Starčevićeve ulice. Tom sam 
ulicom rjeđe prolazio jer mi je bila nekako izvan 
ruke. Ona je slično građena kao i Mesićeva ulica, 
cesta joj je kaldrmisana a pločnici su asfaltirani. 
Kuće su uglavnom prizemne s ponekom katnicom, 
osobito blizu Jelačićeva trga. 

Na lijevoj strani, idući od trga, ističe se novi- 
ja zgrada kina »Apolo« što ju je sagradio fotograf 
P. Dimitrijević. Taj je kino brzo postao najposje- 

ćenija zgrada u toj ulici. Svi smo u to vrijeme 
rado gledali dva vrlo popularna komičara tadašnje 


filmske industrije — Pata i Patašona, koji su nas 
u tom kinu često nasmijali, ili tadašnju »zvijezdu« 
američkog nijemog filma — Rudolfa Valentina, 


idealnog muškarca svoga vremena i filmskog idola 
žena... 

Prošao sam i pokraj nekoliko poznatih trgovi- 
na (Belovitić, Petrovački, Glicksmann), u blizini je 
i popularni lokal Pere ćevabdžije gdje su se obič- 
no sastajali članovi kluba »Marsonije« (Digo-Vuči- 
nić, Križetić, Zec...) i neki mlađi igrači (gimnazi- 
jalci), među kojima sam se koji put našao i ja dok 
sam bio aktivan igračIdući dalje, prošao sam i 
kuću u kojoj je stanovala obitelj frizera Arnsteina 
iz koje mi je sin Ivica bio školski drug u osnov- 
noj školi i gimnaziji (frizerska im je radnja na 
Jelačićevu trgu pokraj zlatara Schwendemanna). 
Niže, lijevo, smjestila se (na uglu) lijepa prizem- 
nica poznatog liječnika i gradskog fizika doktora 
Kovačića koji je kao liječnik i našoj obitelji učinio 
mnogo dobra. Još niže, na istoj strani, u dvorišnoj 
zgradi stanovao je gimnazijalac Mirko Pleša, vrstan 
matematičar, koji je sa mnom i s mojim kolegama, 
iako godinu dana mlađi, vršio uspješne priprave 
za maturu. 

Prešao sam već polovicu ulice i našao se pred 
trgovinom Lorschy. (iz te obitelji je kćerka Vilma 
bila u prvoj generaciji maturanata, sin Josip iz 
druge generacije, a Marko iz četvrte), dalje slijedi 
fotograf Bauer, a niže jedna katnica u kojoj je 
stanovao profesor dr. Arpad Hirschberger (preda- 
vao filozofiju i njemački jezik). Vis-a-vis trgovine 
Lorschy bio je sporedni ulaz u Magistrat (Grad- 
sko poglavarstvo) pa pogrebni zavod Franke i jed- 
na katnica. S iste strane dalje je zasebna zgrada 
Kotarskog suda, a onda se do kraja ulice niže 
nekoliko većih ili manjih prizemnica među kojima 
je i ona u kojoj je stanovao maturant prve genera- 
cije Stanko Šarić, kolega i nerazdruživ prijatelj 

mojega brata Ive, koji nas je često i posjećivao. 

Na suprotnoj strani, prema svršetku ulice, ni- 
žu se također veće ili manje prizemnice, počevši 
od visoke prizemnice u kojoj su stanovale obitelji 
Cvjetković i Pataky (iz ove je obitelji stariji sin 
Stjepan maturirao u prvoj generaciji maturanata, 
kćerka Sofija u drugoj generaciji, a mlađi sin Emil 
u četvrtoj). Iza toga je u nižoj prizemnici trgovina 
Vohalski, a nešto niže visoka prizemnica trgovca 
Gliicksmanna (obiteljski stan), pa kuća poznate obi- 
telji Arić (sin Eugen bio mi je školski kolega i 
prijatelj, zajedno smo maturirali i inače se družili). 
Posljednja je kuća u kojoj je stanovala obitelj 
Baumeister, malo uvučena s drvenom ogradom pre- 
ma Starčevićevoj ulici i poprečnoj cesti koja zatvara 
Starčevićevu. 

Izlazeći iz Starčevićeve ulice, opazio sam preko 
puta poznatu prizemnicu s kipom sv. Florijana u 
koju sam kao dječak često dolazio. U njezinom je, 
naime, dvorištu bila Spitzerova tvornica soda-vode 
i kraherla koje su građani dolazili kupovati za 
piće. Iz naše obitelji obično sam ja išao po to 
piće. I toga sam se, eto, sada sjetio. 

U tim sam mislima skrenuo nalijevo u Stros- 
smayerovu ulicu i, pogledavši na sat crkvenog tor- 
nja, vidio da mi do ručka ostaje još pola sata vre- 
mena. Da to iskoristim, odlučio sam s druge strane 
produljiti put do »Crnoga križa« i proći dio Karad- 
žićeve ulice. , 

Kod licitara Horvatića prešao sam na drugu 
stranu pa pokraj Duffekove kuće, Koprivčevićeva 
pogrebnog dućana i stare Krznaričkine kuće i po- 
kraj »Šumarije«, Petrovačkoga i brijača Nunko- 
vića stigao do ugla (Petrić) i skrenuo lijevo u 
Karadžićevu ulicu. 

U tu sam ulicu često dolazio, u njoj se igrao 
ili prolazio idući kroz nju prema Osječkoj cesti i 
dalje u skladište »Slavonije«, Olivinu ulicu ili na 
glogovički most itd. Sada sam pošao lijevom stra- 
nom do kuće (vis-a-vis pravoslavne crkve) u čijoj 

je dvorišnoj zgradi stanovala moja tetka Agneza 
Lang s mužem (feter-Mukom) koji je dugo radio 
u Dombovićevoj pivari i tamo se unesrećio izgubiv- 
ši nogu. Njih sam prije često posjećivao. Sada, 
dakako, nije bilo vremena za posjet. Trebalo je 
dovršiti ovu šetnju. 

Malo dalje ponosno se koči neobična, stara, 
ali još uvijek čvrsta kuća s visokim krovom — 
nekadašnji »konak« slavnog austrijskog pukovnika 
baruna Trenka o kome su kolale mnoge priče, a 
isto tako i o njegovim pandurima koji su načinili 
kojekakva nedjela zbog kojih je i sam Trenk osu- 
đen na doživotnu tamnicu. Kad sam se kao dječak 
igrao s drugovima u blizini te Trenkove kuće, 
uvijek smo joj se približavali s nekim potajnim 
strahom. 

Ostavljajući za sobom tu tajanstvenu kuću, 
želio sam dalje pogledati onu prizemnicu u kojoj 
se za vrijeme rata privremeno održavala naša pu- 
čkoškolska obuka. Nalazi se pokraj trgovine Pracny, 
nasuprot Gradskoj bolnici. Najviše mi je ostala u 
sjećanju po tome što je i u njoj obuka bila ispre- 
kidana i malo smo u njoj naučili. Međutim, kad 
sada gledam u tu prošlost, vidim da u onim prili- 
kama nije ni moglo biti drukčije. I Gradska bol- 
nica — prema kojoj sam se sada okrenuo — ostala 
mi je po jednom događaju u neugodnoj uspomeni. 
Jedne sam godine, kao dječak, svakog petka dola- 
zio ministrirati duhovniku u kapelicu bolničkih čas- 
nih sestara, a poslije mise ponudila mi je njihova 
sestra nadstojnica zajutrak. I ta dobra sestra stra- 
dala je jednog dana od trovanja plinom. Kako je 
bila dobro poznata, svi su je u gradu žalili. Taj 
tragični događaj usjekao se svima u pamet, pa isto 
tako i meni. 

Vraćajući se sada kući, posvetio sam pažnju 


toj drugoj strani Karadžićeve ulice na kojoj je i. 


bolnica. Nedaleko od nje nalazi se najprije kuća 
pravoslavnog  paroha Ljubomira  Teodorovića, a 

onda i sama pravoslavna crkva sa skromnom ogra- 
dom. Za vrijeme prvog svjetskog rata, a i poslije, 
dolazio sam u tu crkvu sa djecom iz pravoslavne 
obitelji Nenada Tolmačevića i prisustvovao bogo- 
služju, a često smo se tu, oko crkve, i igrali. 

Nedaleko od pravoslavne crkve, u pokrajnoj 
ulici, sagrađen je još prije prvog svjetskog rata 
Radnički dom s velikom dvoranom za priredbe. 
Na te priredbe, odnosno predstave, dolazili su ne 
samo radnici nego i građani i mladež. Tu sam i ja 
koji put prisustvovao kazališnim predstavama onako 
kao i u »Kasini«. Taj se Dom vidio i iz Karadži- 
ćeve ulice, zato sam ga i spomenuo. 

Tako sam se opet našao na početku Karadžiće- 
ve ulice, samo s druge strane, pa ću još spomenuti 
dvije posljednje kuće: prva je obiteljska kuća me 
sara Petrovića (mesnica mu je blizu crkve, na uglu 
Gundulićeve ulice), a druga je baš na samom uglu, 
to jest Palčićeva gostionica u kojoj smo obično 
kupovali različito piće. Tu prijeđoh na suprotni 
ugao Strossmayerove ulice, i prošavši pokraj Ru- 
dolfove pekare i još par kuća, skrenuh u našu 
Vrtlarsku ulicu te brzo stigoh kući — taman na 
ručak! 

Time je završena i ova šetnja starim Brodom. 

PRIČA O SAVI 


Na svršetku svojih sveučilišnih nauka ponov- 
no sam posjetio svoj rodni grad da vidim svoje i 
obnovim uspomene iz nedavne prošlosti. 

Prvi dan po dolasku kući prošao je u dugom 
i ugodnom razgovoru s majkom i sestrom kojemu 
je prisustvovala i nećakinja Zdenka. One su pri- 
čale o prilikama u kući i novostima u gradu, a 
ja sam im govorio o životu u Zagrebu i o svojim 
planovima nakon završenog studija. Pri kraju tog 
razgovora iznenada upita Zdenka: 

— Uja Jozo, hoćeš li me povesti u šetnju? 

— A zašto da te baš ja vodim u šetnju? 

— Zato jer si mi ti i prije, kad smo zajedno 
išli u šetnju, uvijek pričao nešto zanimljivo. 

— Dobro, Zdenkice! No danas je već kasno, 
pa ćemo sutra ići u veliku šetnju. Jesi li s tim 
sporazumna? 

— Jesam, jesam — odgovori ona sva vesela 
zbog sutrašnjeg dana. 

Nakon toga dogovora još smo malo razgovarali 
o koječemu, a onda smo večerali i pošli na spava- 
nje. 

* * * 


Ujutro je osvanuo krasan dan kakav se samo 
može poželjeti. Poslije zajutarka ja sam potražio 
neke svoje knjige koje ću na povratku u Zagreb 
ponijeti sa sobom, a Zdenka je već čekala sprem- 
na za šetnju. ' 

— Dakle, Zdenkice, kamo da idemo? 

— .Ja mislim, uja Jozo, da podemo k Savi. 

— A zašto k Savi? 

— Pa ti si, uja, kad si bio u Brodu, najradije 
šetao kraj Save. Ja znam da je ti voliš, a i ja je 
volim. + 

— Gle, gle! Zar si je i ti zavoljela? Da nisi, 
možda, naučila i plivati u njoj? 

— Nisam, ali je ipak volim jer nam oživljuje 
i uljepšava grad! 

— E, pa kad je tako, pođimo k njoj! 

No prije nego smo pošli, reče mi sestra: 

— Molim te, Jozo, ne daj Zdenki da ide blizu 
vode! 

Kako je i baka izrekla istu molbu, rekoh objema: 

— Budite bez brige! Ne ide Zdenka prvi put 
sa mnom. , 

I tako smo se zaputili k Savi. 

Kad smo izlazili iz naše Vrtlarske (Lopašićeve) 
ulice i skrenuli u Ciglarski dol, upita me Zdenka: 

— Kad si ti, uja Jozo, prvi put vidio Savu? 

— E, moja Zdenkice, na to pitanje ne mogu 
ti odmah odgovoriti. Morao bih zaći malo u svoje 
djetinjstvo i uopće u našu prošlost, no pitanje je 
hoće li to tebe zanimati. 

— O, kako ne? Hijela bih to sve znati, jer 
tada još nisam bila na svijetu. Samo ti pričaj! 

— Dobro, onda slušaj! — Prvih pet godina 
mojega djetinjstva Sava je, dakako, bila za me 
velika nepoznanica. Nisam uopće znao da postoji. 
U ono smo vrijeme živjeli više u unutrašnjosti 
grada. Ulica sv. Lovre (u kojoj sam se i rodio) s 
našom prvom kućom i susjedstvom bili su prvi 
moj svijet. Ali kad je započelo školsko doba, došlo 
je do velikih promjena u cijeloj našoj obitelji. Pre- 
selili smo se najprije u Pivarsku ulicu, onda u 
Ciglarski dol, koji nisu daleko od Save. Tu se preda 
mnom otvorio novi svijet. Našao sam se u novoj 
sredini, upoznao nove susjede a s njima i nove 

školske drugove Franju Pokaza, Josipa Bosaka i 
Andriju Majdaka — kraj njihovih smo kuća malo 
prije prošli — koji su me jednog dana odveli i k 
Savi. Tada sam, eto, prvi put vidio Savu i to je 
za mene onda bio velik događaj i, mogu reći, pravo 
otkriće! 

Dok sam to pričao Zdenki, prošli smo već 
Ciglarski dol, skrenuli lijevo i presjekli Radičevi- 
ćevu i Filipovićevu ulicu te se našli pred Savom 
kod Gradske pumpe. Stali smo uz ogradu između 
ceste i obale, a Zdenka, pogledavši na blistavu 
površinu rijeke, usklikne: 

— Gle, kako je lijepa i kako se sjaji! 

— Pa naravno je da se sjaji kad je sunce 
obasjava. No još je ljepša kad se po njoj razlije 
rumenilo zapadnog sunca. ' 

— A reci mi, uja, je li bila tako lijepa kad si je 
ti kao dječak prvi put vidio? Kako ti je onda iz- 
gledala? 

— Bila je još ljepša! Namreškana sitnim vali- 
ćima i obasjana suncem, tekla je poput živog sreb- 
ra. I takva mi se odmah usjekla u moju dječju 
pamet. A kako sam je i zavolio, sve češće sam do- 
lazio k njoj, bilo sam, bilo sa prije spomenutim 
drugovima. 

— Jeste li se i kupali? 

— Oni su se, kao stari Savini znanci već na- 
veliko i kupali, a ja sam u početku s njima samo 
pecao ribe. No uskoro sam i ja naučio plivati pa 
sam se kupao skupa s njima. 

— A gdje ste se kupali? 

— Eno, tamo kod Granika i rampe! (Pokazao 
sam rukom nizvodno.) No pođimo malo niže da 
vidiš ta mjesta našega kupanja. 

Krenuli smo niže uz obalu i zaustavili se kod 
rampe koja je izgledala kao mali četverouglasti 
zaliv. 

— Pogledaj, Zdenka, ovaj mali, plitki zaton! 
Prije je služio za pranje kola i konja dok je ovdje 
u blizini bila marvinska pijaca, a poslije su se u 

njemu počeli kupati i odrasli i djeca. Tu sam se 
i ja u početku kupao i pomalo učio plivati. Isto 
sam tako više puta išao u Repićevo javno kupališ- 
te i u »malom bazenu« nastavio vježbe u plivanju. 
Tako sam prilično brzo naučio plivati pa sam se 
onda počeo kupati i na otvorenim mjestima, osobi- 
to oko Granika koji, eto, vidiš i odavde i koji je 
uskoro postao ishodište naših plivačkih pothvata. 

— A kakve ste vi to imali plivačke pothvate? 

— Zar te i to zanima? 

— Pa naravno, to me posebno zanima! 

— E, pa onda slušaj dalje! — Sava je, kako 
si već vjerojatno i u školi čula, plovna od Siska 
do Beograda. To znači da se na njoj vrši i riječni 
promet parobrodima i teglenicama koje prevoze raz- 
ličiti građevinski materijal. I eto — kako su ti 
parobrodi, brodeći od Siska ovamo, učinili Savu 
još više privlačivom, obraćali su na se pažnju onih 
Brođana koji su se u vrijeme njihova dolaska nala- 
zili na obali. Bilo je, na primjer, vrlo zanimljivo 
gledati kako se visoki dimnjak parobroda, prije 
prolaza ispod savskog mosta, spušta u kosi ili vo- 
doravni položaj da ne bi zapeo za željezne traver- 
ze mosta. Taj dimnjak je u tom času izgledao kao 
velika topovska cijev uperena prema gradu, a iz 
njega je još sukljao i dim... 

— Dobro — prekine moje pričanje Zdenka — to 
je zbilja bilo zanimljivo, ali što je s onim vašim 
pothvatima koje si spomenuo? 

— Sada upravo dolaze na red... Naime: Dok 
su se Brođani zabavljali gledajući tu akrobaciju 
parobrodskog dimnjaka, mi smo (dečki) kod Grani- 
ka nestrpljivo čekali da parobrod krene dalje niz- 
vodno, tj. prema nama, i s obale poskakali u vodu 
te zaplivali njemu u susret... 

— A zašto ste to učinili? — uskoči Zdenka s 
pitanjem. 

— Zato da iskoristimo velike valove koje je 
parobrod ostavljao za sobom... Za plivača je to 

velik užitak: prepustiti se da te valovi čas dižu u 
visinu, čas spuštaju u nizinu... 

— Pa kako ste se usudili to činiti? Mogli ste 
nastradati. 

— Eh, Zdenka, Zdenka! Vidi se da ne znaš 
plivati! Moraš znati da smo se svi mi prilično brzo 
razvili u dobre plivače. A kad se to postigne, onda 
se i na vodi i u vodi (ako roniš) osjećaš tako si- 
guran da možeš po volji rukovati i tijelom, i ru- 
kama i nogama. I u tom svaki plivač uživa. 

— Ah, da! Sad se sejćam kako si ti, uja, jed- 
nog ljeta, kad si me poveo na Poloj, mnogo ronio, 
a ja sam se uplašila misleći da si se utopio... 

— Da, da — i načinila si cijelu uzbunu! No, 
kad si već spomenula Poloj, reći ću ti da smo tog 
istog ljeta moji drugovi i ja tamo na Poloju prepli- 
vali Savu. ' 

— A kuda ste to plivali? 

— Pa na bosansku stranu. 

— I što ste tamo radili? 

— Malo smo razgledali, a onda — vidjevši 
polje s kukuruzima — svaki je otrgnuo par klipova, 
zataknuo ih za pas, i s njima smo preplivali natrag 
— na našu obalu. 

— Pa i to je velik pothvat! No vratimo se 
ovamo, na Granik. Jesi li, uja, ovdje imao još 
kakvih doživljaja? 

— Naravno. Nismo ovdje dočekivali samo pa- 
robrode nego i flosove koji su plovili Savom čak 
iz Slovenije. 

— A što su to flosovi? 

— To su splavi sastavljene od uzdužnih i po- 
prečnih redova debala, odnosno drvenih trupaca ili 
dasaka, međusobno povezanih, koje riječna struja 
nosi niz vodu, a njima upravljaju flosari (splavari) 
s nekoliko grubo istesanih vesala. 

— Dobro, to sam razumjela. Ali ne razumijem 
kako te splavi mogu ploviti iz Slovenije ako je 
Sava plovna tek od Siska? 

— Evo ti odgovora: Sava je plovna od Siska 
samo za parobrode, a za splavi je plovna skoro od 
Ljubljane. 

— A čemu su zapravo služile te splavi? 

— U prijašnja vremena služile su za transport 
(prijevoz) drvene građe, a u novije se vrijeme sve 
manje upotrebljavaju jer smetaju riječnoj plovid- 
bi. 

— I sad mi, uja Jozo, reci kakve ste veze 
imali vi dečki s tim flosovima? Zašto ste i njih 
ovdje dočekivali? 

— Zato da k njima plivamo, na njih se penje- 
mo, malo se na njima vozimo i opet skačemo u 
Savu. 
— Pa zar su vam to splavari dopuštali? 

— U početku su se malo srdili, a poslije su 
puštali i da hodamo po trupcima i daskama (losa. 
Katkada su i pristali uz našu obalu, pričvrstili flos 
i otišli nakratko u grad, a po povratku su nas 
pozvali na flos da vidimo njihove kolibice od da- 
saka u kojima su jeli i spavali. U razgovoru s nji- 
ma doznali smo štošta o njihovu splavarskom živo- 
tu. Isticali su kako je Sava u njihovu planinskom 
kraju mnogo čistija i bistrija... Eto, Zdenka! Sad 
sam ti ovdje dosta toga napripovijedao. Pođimo da- 
lje uz vodu, prema javnom kupalištu da i o tome 
nešto čuješ. 

Kad smo se približili ribarskim barkama i ku- 
palištu, upita Zdenka: 

— Je li i ovdje bilo kakvih doživljaja? 

— Tu smo se također više puta kupali, no nije 
bilo naročitih doživljaja. Zanimljivo je bilo pro- 
matrati ove barke koje su od vremena do vremena 
— kad su ribari imali dobar lov — posjećivali 
brodski građani i na samim barkama kupovali svježu 
ribu. Jednoj je barci bio domaćin Repić kojega sam 
često viđao kako jutrom otvara dno barke i manjom 
okruglom mrežom vadi iz nje šarane, a oni se u 
mreži koprcaju i blistaju na suncu... A malo dalje 
od njegove barke smjestilo se poznato kupalište 

toga »savskog domaćina« i njemu smo se upravo 
približili. 

— A zašto ti, uja, Repića zoveš »savski doma- 
ćin«? 

— Pa eto, ovaj dio Save kao da je pod njego- 
vim nadzorom i skrbništvom: vidjeli smo mu barku 
na kojoj opskrbljuje građane savskim ribama, a 
sad gledamo to kupalište na kojemu kao domaćin 
dočekuje kupališne goste, a tu je on često vršio 
i službu »švimmajstera«, to jest učitelja plivanja. 

— Jesi li i ti, uja, kod njega učio plivati? 
Rekao si da si u ono vrijeme kad si počeo plivati, 
više puta bio na ovom kupalištu. 

— Da, bio sam tu, ali ne da učim, nego da 
stečeno znanje provjerim u velikom bazenu za pli- 
vače. Osim toga, tu sam imao priliku promatrati 
neke vrsne plivače (u prvom redu Repićeve sinove 
Korija i Nacija, pa Nacija Rosenberga) i njihove 
raznolike načine skakanja sa »špringbreta«, tj. sa 
odskočne daske, u bazen. Osobitu pažnju privlačio 
je njihov »salto mortale« — smrtni skok — pri 
kojem se tijelo zgrči i preokreće u zraku. 

— To je skakanje sigurno bilo vrlo teško a i 
opasno za život. 

— Svakako je za to trebalo mnogo hrabrosti 
i spretnosti. 

Htio sam da pođemo dalje, ali sam vidio da 
Zdenka želi još nešto pitati, stoga sam pričekao. 

— Vidim ovdje mnogo čamaca -— reče ona i 
nastavi s pitanjem: Jesi < se, uja, ovdje vozio 
čamcem? 

— Jesam, pa ću ti i o tome sad nešto reći. 
— Repićevi su na kupalištu uvijek imali nekoliko 
čamaca koje su iznajmljivali svojim gostima za vož- 
nju po Savi, a često su ih i sami vozili. 

— A kuda su ih vozili? 


-Prema njihovim željama: neke u blizini 


R čdlišta, neke na bosansku obalu i natrag, a neke 


na otočić »Adu« i natrag. Najviše ih se vozilo na 
»Adu« jer je ona vrlo privlačiva i po svom polo- 

žaju (ispod mosta), i po obliku i po sastavu (okolo 
pijesak i šljunak s djelomičnom plažom, u sredini 
povišena zemlja s drvećem). Taj otočić je i mene 
privukao! 

— Zar si se i ti, uja, tamo vozio? Pričaj mi 
nešto o tom! 

— Kad sam bio u višim razredima gimnazije, 
upoznao sam se s mlađim Repićevim sinom Naci- 
jem. On me je često zvao na kupalište i više .puta 
me vozio čamcem na »Adu«. Tamo smo se i kupali 
na maloj plaži. Bilo nam je vrlo lijepo. Otada sam 
zavolio »Adu« i nisam mirovao dok nisam jednom 
i pješke išao na nju. 

— Pa kako si na otočić mogao ići pješke? 

— He, evo kako! Za onih nekoliko boravaka na 
»Adi« s prijateljem Nacijem opazio sam da se sa 
sredine otoka uspinju na most željezne stube. To 
me je navelo na misao da jednom zgodom pođem 
obalom na most, potražim na njemu mjesto za si- 
laz i siđem na otok. To sam jednoga dana i načinio 
u društvu s dvojicom prijatelja iz Strossmayerove 
ulice, ali — nije baš išlo tako glatko. 

— Kako, zar ste imali kakve smetnje? 

— Nismo znali da se onim željeznim stubama 
s mosta ne smije silaziti i da vojnik koji šeće 
mostom kao čuvar, pazi i na stube. 

— Išto ste onda načinili? 

— Iskoristili smo ono vrijeme kad je vojnik 
šetao od sredine prema bosanskoj strani. Tada smo 
se žurno prokriomčarili dolje, sišli k plaži, okupali 
se i opet na isti način i istim putem otišli kući. 

— To je opet jedan zanimljivi pothvat! 

— Naravno, samo što se taj pothvat nije više 
“ ponovio. 

U tom razgovoru prispjeli smo već na gornji 
kraj savskoga keja i pošli dalje cestom koja se 
spaja sa cestom uz zapadnu Klasiju i vodi pokraj 
brodskog pristaništa (Agencije) dalje prema sav- 
skom mostu. 

— Sad ćemo se malo približiti mostu — rekoh 
Zdenki — pa ćeš još nešto čuti. 

— Zar je i ovdje bilo kakvih doživljaja? 

— Ovdje ne, nego tamo iza mosta. 

— Pa zar si i tamo išao? 

— Naravno, samo što mi sada tamo ne ćemo 
ići jer vidim da si već dosta umorna, a ovamo sam 
te doveo da vidiš izbliza most i »Adu«. 

— Dobro, uja! Istina je da sam već umorna, 
ali mi onda, kad stanemo pred mostom,“ ispričaj 
što si radio iza mosta. 

— Jednu ću ti stvar odmah ispripovijedati dok 
polako idemo. Jednog sam dana s Tolmačevićima 


došao iza mosta pecati ribu, ali ne običnom pecalj- 


kom, kakvom smo pecali kod Granika, nego tako- 
zvanim »grundšnurom«, koji sam »posudio« od naj- 
starijega brata, tj. uzeo bez njegova znanja. To je 
dugi konopac kojemu su pri kraju privezani kratki 
privjesci s većim udicama na koje se nataknu mam- 
ci (gliste, kuglice od proje ili što drugo). Slobodni 
kraj konopca sveže se za prutić koji se čvrsto utak- 
ne u zemlju na obali, a drugi kraj konopca, s udi- 
cama, i željeznim utegom pričvršćenim na kraju, 
zavitla se kao pračka i baci daleko u vodu. Uteg 
povuče kraj konopca s udicama prema dnu, i sad 
se čeka. Kad riba spazi »zalogaj« na udici, posegne 
ustima za njim i zajedno s njim proguta udicu i 
tako se ulovi. Nastojeći pobjeći, ona trza udicu i. 
povlači cijeli konopac, a to je znak da treba izvući 
iz vode cijeli »grundšnur« skupa s ribom. Eto, tako 
se lovi riba »grundšnurom«. 

— To je vrlo zanimljivo. I tko je od vas ruko- 
tom pecaljkom? 

— Pa ja, naravno! 

— Išta si ulovio? 

Jednu vrlo veliku ribu. 

— A kakva je to riba? Kako 
Baš ovako kao ja! 

— Kako? Uja Jozo, ja te ne razumijem. 
Vidim da ne razumiješ, sad ćeš razumjeti: 


vao 


je izgledala? 

Ulovio sam samog sebe! 

— Još mi nije jasno. Kako si mogao samog 
sebe uloviti? 

— No, evo — kako! Kad sam zavitlao konopac 
s udicama, načinio sam to tako nespretno da mi je 
jedna udica zahvatila palac desne ruke i šiljak se 
zabo duboko u prst... 

— Joj pa to je strašno! I šta je onda bilo? 

— Lijevom sam rukom izvadio iz džepa nožić 
i molio Branka da ga otvori i njime malo raspori 
prst te izvadi udicu. I on je to učinio. 

— Uh, to je moralo užasno boljeti! Zar si to 
mogao izdržati? 

— Morao sam, drugog izlaza nije bilo. Ranu 
smo oprali i zavezali rupčićem. Njih obi ire su 
smotali konopac i pošli smo kući... 

— I tako je taj pothvat zalosno svršio. 

— A što ćemo? Ne može se sve svršiti veselo. 
No ja sam još i sad uvjeren da sam onda bio kaž- 
nžen što sam uzeo »grundšnur« bez bratova znanja. 

Međutim smo se približili mostu i tu smo stali 
da se malo odmorimo prije nego krenemo natrag. 
A Zdenka reče: 

— Uja Jozo! Sad mi još ispripovijedaj ono 
drugo što si doživio iza mosta. 

— Nije to neki naročiti moj doživljaj, nego. je 
zanimljivo ono što se tamo nalazilo i što sam vidio. 
Evo, u čemu je stvar! — Nešto dalje od takozvanog 
»šlajsa«, tj. kanala (ustave, brane) za propuštanje 
vode s poplavljenih polja Mrsunje u Savu, nalazio 
se prije na Savi jedan mlin, odnosno vodenica, 
tjerana snagom vode. Od obale je bila udaljena 
petnaestak metara i pričvršćena lancima. Sastojala 
se od zatvorenog dijela (kućice) u kojem veliko 
mlinsko kamenje okretanjem i trljanjem isitnjuje 
pšenicui pravi brašno, i od velikog drvenog kola 
izvan kućice, sa širokim daskama koje dolje tjera 
voda rijeke, pokrećući tako i kolo i njegovu osovi- 
nu produljenu u nutarnji dio mlina i spojenu s 
mehanizmom mlinskog kamena. 

— A kakvu si ti vezu imao s tim mlinom? 

— Vlasnik toga mlina bio je moj tetak Moca 
Šmalc i ja sam za vrijeme prvog svjetskog rata 
više puta išao u taj mlin po brašno. Kad sam ga 
prvi put posjetio, bio je to za me neobičan doživljaj. 

— Čekaj malo, uja! Rekao si da je mlin bio 
dalje od obale. Kako si onda došao u nj? 

— Vikao sam s obale i zvao: bratića Franju 
koji je došao čamcem po mene. Tako su činili svi 
koji su imali posla u mlinu. A kad sam se uspeo 
u mlin — baš se mljela pšenica! — bila je u nje- 


mu takva buka da smo jedan drugome morali vi- 
kati eda bismo se čuli. Kad sam se nagledao melja- 
ve u mlinu, izveli su me kroz stražnja vrata na 
drveni mostić da vidim veliko mlinsko kolo koje 
odozdo svojim tokom pokreće i okreće Sava. Dok 
sam to promatrao, učinilo mi se da se moćna Sava 
igra sa širokim daskama mlinskoga kola potiskuju- 
ći ih u visinu s koje zaostala voda opet pada u 
njezino korito. Tako bih rado još gledao tu igru 
Save i mlinskoga kola, ali — zvali su me unutra 
gdje me je čekala vrećica s brašnom. Za nekoliko 
minuta već me je Franjo prevezao na obalu odakle 
pođoh kući... 

— To je, 
Zdenka. 

— Jest! I šteta je da tog mlina više nema 
ovdje. 

— A zašto ga nema? 

— Tetak ga je preselio čak iza Poloja, i to na 
bosansku stranu. 

— Šteta, šteta! i 

— No, eto, Zdenka! Mislim da sam ti dosta 
toga napripovijedao o Savi, pa se sada možemo 
okrenuti i poći kući. Jesi li zadovoljna s onim što 
sam ti pripovijedao? 
Jesam, uja, zadovoljna sam. Napričao si mi toliko 
toga i o Savi, i o sebi i o svojim drugovima da se 
upravo čudim koliko vas je sve Sava privezala uza 
se. 


zaista, bio lijep doživljaj — reče 

— Kako nas ne bi privezala kad smo tolika 
ljeta dan za danom živjeli i kretali se u njoj i 
pokraj nje! — No moram ti reći da sam ti pričao 
samo ono što sam tu proživljavao sa svojim drugo- 
vima. 

— Pa zar si što doživljao tu i bez njih? 

— Proživljavao sam tu mnogo toga i s&m, 
osobito onda kad sam postao zreliji mladić, tj. u 
vrijeme mature i dalje. Tada sam počeo samostal- 
no promatrati život i to je promatranje zamijenilo 
nekadašnju drugarsku igru. Tada sam i sa Savom 
sklopio jedno novo i posebno prijateljstvo. Nisam 
se u njoj mnogo kupao, ali sam uz nju mnogo 
šetao, promatrao je i osluškivao šum njezina toka 
i njezinih valova te uz to mnogo razmišljao. I 
često mi se činilo da mi ona u svom šumu nešto 
govori, da me nešto pita i da joj ja odgovaram, 
ukratko: da međusobno razgovaramo... No, nemoj 
misliti da sam je promatrao samo ovakvu kakva 
je sada, tj. obasjanu suncem, ili oblivenu žarkim 
bojama i rumenilom zapadnog sunca ili za blage 
noći kad su se u njoj kupale zvijezde... Dolazio 
sam k njoj i onda kad se iz nje dizala gusta jesen- 
ska magla, i kad su nad njom visjeli teški, olovni 
oblaci, i kad je iz njezine nutrine provalio vodeni 
bijes, prešao nasipe i poplavio cijeli Vijuš i ostala 
nizinska područja... Tada mi se činilo da je naša 
Sava postala vodena sila pobješnjele prirode i da 
to više nije ona prava Sava... 

— Ah, uja Jozo, kad tako govoriš, počinje me 
hvatati strah! 

— Ne boj se, Zdenka! Htio sam ti samo reći 
da ni Sava nije uvijek samo lijepa. I ona, kao i 
sve drugo, pa i sam čovjek, ima svoje lice i nalič- 
je. No o tom ne ćemo dalje govoriti. Stigli smo, 
eto, do samostana pa ćemo ovdje malo stati da 
još jednom pogledamo ovu današnju lijepu Savu 
u kojoj se, kao u zrcalu, ogleda i samo Sunce, a 
onda ćemo poći kući. 

Tako smo i učinili. 

Pogled na blistavu rijeku kraj koje smo u 
ovoj šetnji proboravili preko dva sata, razvedrio 
je i Zdenkino i moje lice — i radosni krenusmo 
od obale. Iza stražnjeg samostanskog ulaza prešli 


.smo u Filipovićevu ulicu. Tu sam Zdenki pokazao 


kuću u kojoj su stanovali moji nekadašnji profe- 
sori Pero Bogdešić (koji je predavao matematiku) 
i Marko Sinovčić (koji je predavao povijest), a 
isto tako i kuću u kojoj je stanovao stariji kolega 
uje Ive i naš prijatelj Davorin Bazjanac te staru 
kuću obitelji Repić u koju sam često dolazio k 
prijatelju Naciju. 

Kad smo prošli Mucvanj i stigli u Ciglarski 
dol, Zdenka se najednom počela osvrtati i nekako 
čudno pogledavati naokolo, pa sam je upitao što 
se toliko okreće... 

' — Učinilo mi se — reče ona — da se nešto 
iza nas valja i čula sam šum valova kao da smo 
još kraj Save... 

— Tako? Pa to je zanimljivo... Stani malo! 
Pa gle... i meni se sada čini kao da čujem taj 

Zdenka se začudi i reče: 

— To je još zanimljivije! A kako ti, uja, tu- 
mačiš to naše neobično osjećanje? To je zbilja 
čudno! 

Slušaj, Zdenka! To bi se moglo protumačiti 
ovako: Vjerojatno smo obadvoje još pod dojmom 
duge šetnje uza Savu i njezin šum još u nama 
odjekuje... Ali sada — nakon ove lijepe i ugodne 
šetnje — ja ću to protumačiti ovako: Sava nas 
ovim svojim naknadnim šumom pozdravlja i za- 
hvaljuje što smo joj u toj šetnji posvetili vrlo mno- 
go pažnje! Da li ti se sviđa ovakvo tumačenje? 

— Sviđa mi se! To si lijepo rekao. 

S tim mislima i u takvu rspoloženju stigli smo 
i u naš dom. 

I STIHOVI PLOVE SAVOM... 


Sa istoka mrak se kroz vrtove krade 
k nečujno ljubi cvijeće, rosnu travu. 

Rascvjetane lipe mirišu i hlade — 

a ja nijemo snatrim gledajući Savu. 


Divni su joj vali kad stihove grade 
u blistavom ritmu i šume u slavu 
poljubaca bijelih što im mjesec dade 


lijuć' svoje srebro na večernju Savu. 


I dok lahor vrtom cvjetne čaške snubi 
te mirisom opit i okupan mrakom 
lipama ćarlija i u noć se gubi, 


dotle tiha Sava u šumoru lakom 
o tajnama šapće i polako teče — 
tužna što se više povratiti neće... 

POGOVOR 


Ova je knjiga prvobitno zamišljena kao ciklus 
priča sa sadržajem iz prošlosti Slavonskog Broda u 
vrijeme moje mladosti, i to pod naslovom »Grad 
na rijeci«. Međutim, teškoće u prikupljanju po- 
trebne građe nisu mi omogućile da ostvarim tako 
zamišljeno djelo. 

Stoga sam se ograničio samo na onu građu 
koja se odnosi na moje doživljaje u doba dječaštva 
i rane mladosti. Neki su od njih već i objavljeni, 
a ovdje sam ih sabrao i dopunio novima. Tako je, 
eto, nastala ova knjiga koja izlazi pod naslovom 
»Iz mladih dana«. 

Uz moje osobne doživljaje u knjizi je iznese- 
no i dosta zanimljivih podataka o tadašnjim prili- 
kama i životu u mojem dragom »gradu na rijeci«, 
pa se nadam da će i to zanimati čitaoce. 

PISAC 

